«Фикрларингиз тезда ўзгариб қолишига йўл қўйманг!» | Тадқиқ сони\nТоғларнинг соясида уларни Яҳова ҳимоялади\n«Фикрларингиз тезда ўзгариб қолишига йўл қўйманг!»\nШоҳлик учун қурбонликлар қилишга тайёрмисиз?\n«Бу кунни сизлар тоабад эсда тутишларингиз лозим»\n«Буни мени эслаб туриш учун қилинглар»\nТурмуш ўртоғингиз ҳаётдан кўз юмса\n2013- йил «Қўриқчи минораси»нинг мавзулар кўрсаткичи\nозарбайжон (кирилл ёзувида)\nсерб (лотин ёзувида)\nхитой (путунхуа, анъанавий)\nхитой (путунхуа, соддалаштирилган)\n«Қўриқчи минораси» (тадқиқ сони) | Декабрь 2013\nБиродарлар,... сизлардан илтимосимиз бор... фикрларингиз тезда ўзгариб қолишига йўл қўйманг. 2 САЛОН. 2:1, 2\nПавлус Салоникаликларга йўлланган мактубида қандай ўринли эслатмалар берган эди?\nАлданиб қолмаслигимизга нима ёрдам беради?\nВаъзгўйликда ғайратли бўлиш бизни қандай ҳимоя қилади?\n1, 2. Нега бугунги кунда ёлғон жуда кенг тарқалган ва у қандай кўринишда бўлиши мумкин? (Очқич оятнинг юқорисидаги расмга қ.)\nЁЛҒОН, ғирромлик ва ҳийла-найранг бугунги кунда одатий ҳол бўлиб қолган. Бунинг эса ҳеч ажабланарли жойи йўқ. Муқаддас Китобда Шайтон Иблис ғирт ёлғончи ва ёвуз дунёнинг ҳокими экани ҳақида аниқ айтилган (1 Тим. 2:14; 1 Юҳан. 5:19). Бу ёвуз дунёнинг охирати яқинлашаётган экан, Шайтон «вақти оз қолганини билиб», мудҳиш қаҳр-ғазабда юрибди (Ваҳ. 12:12). Шу сабабли Шайтоннинг таъсири остида юрганларнинг иккиюзламачилигига, айниқса ҳақ топиниш тарафдорлари билан адолатсизларча муомала қилаётганларига ҳеч ҳайрон қолмаслигимиз керак.\n2 Яҳованинг Шоҳидлари ҳамда уларнинг эътиқодлари ҳақида баъзида ахборот воситаларида ҳақиқатдан йироқ бўлган сохта маълумот тарқатилади. Газета сарлавҳаларида, телевизион дастурларда ҳамда Интернет саҳифаларида ёлғонни тарғиб қилишади. Афсуски баъзилар бундан саросимага тушиб, осонликча ёлғоннинг қурбонига айланишади.\n3. Ёлғонга қарши туришда бизга нима ёрдам бериши мумкин?\n3 Душманимизнинг бундай салбий таъсирига қарши туриш учун Аллоҳимиз бизга Каломини туҳфа қилганидан бахтиёрмиз. Зеро бу Калом «тузатиш... учун фойдалидир» (2 Тим. 3:16). Шундай экан, ҳаворий Павлуснинг Салоникадаги жамоатнинг баъзи аъзоларига берган огоҳлантиришидан сабоқ олишимиз муҳимдир. Негаки, улар сохта гапларга ишониб алданган эдилар. Ҳаворий уларни: «Фикрларингиз тезда ўзгариб қолишига йўл қўйманг»,— деб чорлаган (2 Салон. 2:1, 2). Хўш, Павлуснинг севги ила берган огоҳлантиришидан қандай сабоқ олсак бўлади ва бу маслаҳатни ўзимизнинг вазиятда қандай қўллашимиз мумкин?\nЎЗ ВАҚТИДА БЕРИЛГАН ОГОҲЛАНТИРИШЛАР\n4. Салоникадаги жамоатга «Яҳованинг куни» келиши борасида қандай огоҳлантириш берилган ва биз хушёрликни қандай сақлашимиз мумкин?\n4 Павлус Салоникадаги жамоатга ёзган биринчи мактубида, имондошларининг диққатини «Яҳованинг куни» яқинлигига қаратган эди. Бу кун келганида биродарлари ғафлатда қолишини истамай, уларни нур ўғиллари бўлиб, «ҳушёр туришга» ва «сергакликни сақлашга» ундаган (1 Салоникаликларга 5:1–6 ни ўқинг). Бугунги кунда биз сохта дин империяси бўлмиш Буюк Бобилнинг йўқ қилинишини кутмоқдамиз. Бу эса Яҳованинг куни бошланишининг белгиси бўлади. Бахтимизга Яҳованинг бу нияти қандай амалга ошишини биламиз. Шунингдек, жамоат учрашувлари орқали мунтазам равишда берилаётган эслатмалар бизга ҳушёрликни сақлашга кўмаклашмоқда. Бундай эслатмаларга диққатли бўлсак, «ақлимизни ишга солиб муқаддас хизматни адо эта оламиз» (Рим. 12:1).\nПавлус Салоникадаги масиҳийларга ўз вақтида огоҳлантиришлар берган эди (3- хатбошига қ.)\n5, 6. а) Павлус Салоникаликларга йўллаган иккинчи мактубида нима ҳақда гапирган? б) Яқинда Худо Исо орқали нима қилмоқчи ва биз ўзимизга қандай савол беришимиз керак?\n5 Салоникадаги имондошларига биринчи мактубини юборганидан кўп ўтмай, Павлус уларга иккинчи мактубини йўллади. Ушбу хатида у эътиборни яқинлашаётган буюк қайғуга қаратган эди. Ўшанда Ҳазратимиз Исо «Худони танимаганлар» ва «хушхабарга итоат этмаганлар» устидан Аллоҳнинг ҳукмларини амалга оширади (2 Салон. 1:6–8). Мактубнинг 2-бобидан шуни билиб оляпмизки, жамоатдан баъзилар, Яҳованинг куни аллақачон келганига ишониб, «ҳаяжонга тушган» эдилар (2 Салоникаликларга 2:1, 2 ни ўқинг). Илк масиҳийлар Яҳованинг ниятлари борасида тўлиқ тушунчага эга эмасдилар. Шу сабабли кейинчалик Павлуснинг ўзи ҳам шундай дея тан олган: «Ҳозир билимимиз ҳам, башоратгўйлигимиз ҳам тўлиқ эмас. Тўлиқ билимга ва тўлиқ башоратгўйликка эга бўлганимизда, тўлиқ эмаси бекор қилинади» (1 Кор. 13:9, 10). Аммо ўша пайтда Павлус, Бутрус ва бошқа садоқатли мойланган биродарларнинг илоҳий илҳом остида ёзган сўзлари жамоатдагиларга имонини мустаҳкам сақлашга кўмаклашган эди.\n6 Уларнинг фикрлаш тарзини тузатиш мақсадида Павлус илоҳий илҳом остида, Яҳованинг маҳшир куни келишидан олдин, муртадлик ва «қонунсиз одам» пайдо бўлиши кераклигини тушунтирган эди *. Шундан сўнггина, Худо белгилаган вақтда Ҳазратимиз Исо ёлғонга алданганларнинг барчасини «йўқ қилади». Ҳаворий улар «ҳақиқатни севмагани» сабабли ҳукм қилинишини айтиб ўтган (2 Салон. 2:3, 8–10). Ўзимиздан шундай деб сўрайлик: «Мен ҳақиқатни қанчалик севаман? Мен ҳам умумжаҳон биродарлигимиз учун мўлжалланган ушбу журнал саҳифаларидан ҳамда бошқа адабиётларимиздан ҳақиқатнинг янги тушунчаларини билишга интиляпманми?»\nДЎСТ ТАНЛАШДА ДОНО БЎЛИНГ\n7, 8. а) Илк масиҳийлар қандай хавф-хатарларга йўлиқишган? б) Бугун масиҳийларга айниқса нима хавф солиб туриши мумкин?\n7 Муртадлар ва уларнинг таълимотларига қарши туришдан ташқари, масиҳийлар яна бошқа хавф-хатарларга йўлиқишмоқда. Масалан Павлус Тимўтийга: «Ҳар турли ёмонликнинг негизи пулпарастликдир. Баъзилар унга берилиб, имондан қайтишди ва кўпгина азобларга дуч келиб, ўзларини яралашди»,— деб ёзган эди (1 Тим. 6:10). Шунингдек, «тана ишлари» ҳам доимо хавф солиб туради (Галат. 5:19–21).\n8 Нима сабабдан Павлус Салоникадаги имондошларини «сохта ҳаворийларнинг» заҳарли таъсиридан самимият ила огоҳлантирганини тушунаётгандирсиз. Уларнинг орасида «шогирдларни ортидан эргаштириш мақсадида нотўғри таълимотларни тарқатадиган кишилар» бор эди (2 Кор. 11:4, 13; Ҳавор. 20:30). Исо Эфесдаги жамоатни «бузуқ одамларни ёқтирмагани» учун мақтаган. Эфеслик масиҳийлар уларни синаб, ёлғончи ва сохта ҳаворий эканликларини кўрган (Ваҳ. 2:2). Шуни қизиқки, Павлус Салоникаликларга йўллаган иккинчи мактубида шундай маслаҳат берган: «Биродарлар, Ҳазратимиз Исо Масиҳнинг номи билан сизларга буюрамиз: тартибни бузаётган ҳамда биздан олган нарсаларга амал қилмаётган ҳар бир биродардан узоқлашинг». Сўнг эса ишлашни хоҳламаганларни алоҳида эслатиб ўтган (2 Салон. 3:6, 10). Агар бундай кишилар «тартибни бузаётган» деб ҳисобланса, унда муртадлар каби йўл тутаётганлардан қанчалик эҳтиёт бўлишимиз керак! Ҳа, ўшанда бу каби инсонлар билан яқиндан мулоқот қилиш хавфли бўлганидек, бугунги кунда ҳам бу айни муддаодир (Ҳик. 13:20).\n9. Агар кимдир Муқаддас Китобда тушунтирилмаган нарсалар борасида баҳс-мунозарага чақирса ёки Яҳованинг ташкилотини танқид қилса, нега эҳтиёт бўлишимиз даркор?\n9 Буюк қайғу ва бу ёвуз дунёнинг охири яқинлашиб келаётган экан, илоҳий илҳом остида илк масиҳийларга берилган огоҳлантириш янада аҳамиятлидир. Шубҳасизки, Яҳованинг иноятини бизга нима мақсадда берилганини унутмаймиз ҳамда абадий ҳаёт умидини, хоҳ у ер юзида, хоҳ осмонда бўлсин, йўқотишни ҳеч ҳам истамаймиз (2 Кор. 6:1). Мабодо жамоатдан кимдир Муқаддас Китобда тушунтирилмаган нарсалар борасида бизни баҳс-мунозарага аралаштирмоқчи бўлса ёки оқсоқолларни ва бошқа хизматчиларни танқид қилса, эҳтиёт бўлайлик! (2 Салон. 3:13–15).\n«ЎРГАНГАН НАРСАЛАРГА РИОЯ ҚИЛИНГЛАР»\n10. Салоникалик масиҳийлар ўрганган қандай нарсаларга риоя қилишлари керак эди?\n10 Павлус Салоникадаги имондошларини «маҳкам туриб», ўрганган нарсаларга қаттиқ риоя қилишга ундаган (2 Салоникаликларга 2:15 ни ўқинг). Павлус, «ўрганган нарсалар» деганда, ўзи ва бошқаларнинг Исодан олган таълимотларига ҳамда ҳаворийларнинг илоҳий илҳом ила етказган сўзларига ишора қилган. Буларнинг бари кейинчалик Муқаддас Китоб таркибига кирган эди. Павлус имондошларини барча ишларда уни ёдга олиб, кўрсатмаларига қаттиқ риоя қилишгани учун мақтаган (1 Кор. 11:2). Бу таълимотлар ишончли манбадан экан, улардан шубҳаланишга ҳеч ҳам асос йўқдир.\n11. Қай йўсин баъзилар ёлғоннинг қурбонига айланиши мумкин?\n11 Павлус ибронийларга мактуб ёзганида, масиҳий имонда мустаҳкам тура олмай, Худодан юз ўгириши мумкинлиги ҳақида айтган (Ибронийларга 2:1; 3:12 ни ўқинг). У «узоқлашиш» феълини икки марта такрорлаб ўтган. Бундай узоқлашиш икки хил бўлиши мумкин. Биринчисида масиҳий ўзи билмаган ҳолда секин-аста Яҳовадан узоқлашиб кетиш эҳтимоли бор. Иккинчисида эса масиҳий ўзининг хатти-ҳаракатлари дастидан, Яҳовадан узоқлашиб кетиши мумкин. Бу иккала вазият, масиҳий ёлғоннинг қурбонига айланиб, Худога бўлган ишончи сусайишига йўл қўйганида юз беради.\n12. Бугунги кунда қандай машғулотлар маънавийлигимизга путур етказиши мумкин?\n12 Эҳтимол бу, Салоникадаги масиҳийларнинг баъзилари билан содир бўлгандир. Бугунги кун ҳақида нима десак бўлади? Ҳозир бефойда ва кўп вақтни ўғирлайдиган машғулотлар жуда кўп. Масалан, ижтимоий тармоқлар, электрон хабарларни ўқиш ва уларга жавоб бериш, қизиқишлар орқасидан қувиш, охирги спорт хабарларидан воқиф бўлиш кабиларга қанча вақт сарфланаётгани ҳақида бир ўйлаб кўринг. Буларнинг барчаси масиҳийни чалғитиб, ғайратини сусайтириши ҳеч гап эмас. Бунинг оқибатлари қанақа бўлиши мумкин? Сидқидилдан ибодат қилиш, Худонинг Каломини тадқиқ қилиш, учрашувларга қатнаш ва ниҳоят ваъз қилиш каби фаолиятларга вақт қолмайди. Хўш, «фикрларимиз тезда ўзгариб қолишига йўл қўймаслик» учун нима қилсак бўлади?\n13. Башорат кўра, аксарият одамлар қандай йўл тутмоқда ва имонимизни ҳимоялаш учун бизга нима ёрдам беради?\n13 Биз қайси пайтда яшаётганимизни ҳамда «охирги кунлар» келганини инкор этувчиларнинг салбий таъсири борлигини унутмаслигимиз даркор. Бу вақт тўғрисида ҳаворий Бутрус қуйидагиларни ёзган: «Охирги кунларда масхараомуз сўзларни айтиб, ўз истакларига биноан йўл тутадиган масхарабозлар пайдо бўлишини ўзингиз ҳам яхши биласизлар. Улар: “Ахир у келаман, деб ваъда берган эди-ку. Қани у? Чунки дунё қандай яратилган бўлса, ота-боболаримиз ўлим уйқусига кетганидан бери ҳам барча нарса шундайлигича турибди”,— деб айтишмоқда» (2 Бутр. 3:3, 4). Муқаддас Китобни кунда ўқиб, уни тадқиқ қилиш, бизга «охирги кунлар»да яшаётганимизни унутмасликка ёрдам беради. Башорат қилинган муртадлик аллақачон бошланган ва бугунги кунда ҳам давом этмоқда. «Қонунсиз одам» ҳозир ҳам мавжуд бўлиб, Худонинг хизматчиларига қаршилик кўрсатмоқда. Шундай экан, ҳар қачонгидан ҳам ҳушёр туриб, Яҳованинг куни яқинлашиб келаётганини унутмаслигимиз даркор (Заф. 1:7).\nЯхши тайёргарлик ҳамда ваъзгўйликда иштирок этиш, фикримиздан тезда ўзгариб қолмасликка ёрдам беради (14- хатбошига қ.)\n14. Худонинг хизматида банд бўлиш бизни қандай ҳимоя қилади?\n14 Вақт шуни кўрсатдики, ҳушёр туриб фикримиздан ўзгариб қолмасликнинг энг яхши йўли — Шоҳлик ҳақидаги хушхабарни ваъз қилишда мунтазам бўлишдир. Шу сабабли жамоатларнинг Боши Исо Масиҳ, издошларига барча халқлардан шогирд тайёрлаб, уларга унинг таълимотларини ўргатишни амр этган. Унинг бундай маслаҳати шогирдларни ҳимоя қиларди (Мат. 28:19, 20). Агар биз ҳам Исонинг амрига бўйсунишни истасак, ваъзгўйликда ғайратли бўлишимиз керак. Салоникадаги имондошларингиз, мажбурият ва расмиятчилик юзасидан ваъз қилиб, таълим берганини тасаввур қила оласизми? Павлус уларга шундай деганини эсланг: «Худонинг руҳи сизларда амал қилишига тўсқинлик қилманглар. Башоратларга бепарво бўлманглар» (1 Салон. 5:19, 20). Дарҳақиқат, биз ўрганаётган ва бошқалар билан бўлишаётган башоратлар хурсандчилик манбаидир!\n15. Оилавий топиниш пайтда нималарни кўриб чиқиш фойдали бўларди?\n15 Шубҳасизки, оила аъзоларимизга ваъзгўйликда малака оширишга ёрдам беришни истаймиз. Кўпгина имондошларимиз, оилавий топиниш пайтида қисман ваъзгўйликка тайёргарлик кўришни маъқул деб топишмоқда. Эҳтимол оила аъзоларингиз билан ваъзгўйликда қандай қилиб хушхабарга қизиқиш уйғотиш мумкинлигини муҳокама қиларсиз. Такрорий ташриф пайтида улар билан нима ҳақда гаплашса бўлади? Уларни қандай мавзу қизиқтириши мумкин? Қайси пайтда уларникига бориш маъқул бўларди? Аксарият имондошларимиз, оилавий топиниш вақтида қисман жамоат учрашувларига ҳам тайёргарлик кўришади. Шундай қилиб, улар кейинги учрашувларда нима ҳақда гап боришидан хабардор бўлишади. Сизнинг оилангиз ҳам шундай қиладими? Агар учрашувларда қатнашсангиз, имонингиз мустаҳкамланади ҳамда фикрингиз тезда ўзгариб қолмайди (Заб. 34:18). Ҳа, оилавий топинишда иштирок этиш, Муқаддас Китобда тушунтирилмаган нарсалар борасидаги баҳс-мунозара ҳамда шубҳа-гумонлардан ҳимоя қилади.\n16. Мойланганларни фикрларидан тезда ўзгариб қолмасликка нима ундайди?\n16 Яҳова кўп йиллар давомида қай йўсин халқига Муқаддас Китобдаги башоратларни очиб бераётгани ҳақида мулоҳаза юритиш, келажакдаги ёрқин истиқболимизни янада қадрлашга кўмаклашади. Мойланганлар Масиҳ билан осмонда бирга бўлишга умид қилишади. Бу умид эса уларни фикрларидан тезда ўзгариб қолмасликка ундайди! Павлуснинг салоникаликларга ёзган қуйидаги сўзлари айнан мойланганларга тегишлидир: «Эй Яҳова севган биродарлар, биз сизлар учун Аллоҳга доим миннатдорчилик билдиришга бурчлимиз. Сабаби, Худо... Ўз руҳи билан сизларни муқаддас қилиб, ҳақиқатга бўлган имонингиз асосида танлади» (2 Салон. 2:13).\n17. 2 Салоникаликларга 3:1–5 да қандай далдали сўзларни топишимиз мумкин?\n17 Ер юзида яшашга умид қилганлар ҳам, фикрлари тезда ўзгариб кетишига йўл қўймасликлари даркор. Агар сиз ер юзида абадий яшашга умид қилсангиз, Павлуснинг Салоникадаги мойланганларга меҳр ила ёзган сўзларига қулоқ тутинг (2 Салоникаликларга 3:1–5 ни ўқинг). Албатта барчамиз, ҳаворийнинг севгига тўла бу сўзлари учун миннатдормиз. Ҳа, Салоникаликларга йўлланган мактубларда баҳс-мунозара ёки имондошларни танқид қилишга оид муҳим огоҳлантиришлар берилган. Охирги кунларда яшаётган эканмиз, бу огоҳлантиришлар учун Худодан бағоят миннатдормиз.\n^ 6- х.б. Ҳаворийлар 20:29, 30 да Павлус имонлилар жамоатидан «шогирдларни ортидан эргаштириш учун нотўғри таълимотларни тарқатадиган кишилар чиқишини» таъкидлаб ўтган эди. Вақт ўтиб раҳбарликни зиммасига олганлар жамоатнинг бошқа аъзоларидан ажрала бошлашди. III асрга келиб, «қонунсиз одам» кимлиги, яъни христиан оламининг руҳонийлари экани яққол намоён бўлди («Қўриқчи минораси» журналининг (рус) 1990- йил 1- февраль 28–32- саҳ. қ.).\n«ҚЎРИҚЧИ МИНОРАСИ» (ТАДҚИҚ СОНИ)\n«ҚЎРИҚЧИ МИНОРАСИ» (ТАДҚИҚ СОНИ) Декабрь 2013\n«Ҳаёт тарзимиз ва хизматимиз. Таълим дастури»\nЯҳованинг Шоҳидлари ҳақида кўпчиликни қизиқтирадиган саволлар\nУчрашувларимизга ташриф буюринг\nИсо алайҳиссаломнинг ўлимини хотирлаш\nЯҳова Шоҳидларининг фаолияти\nФилиалларимизга ташриф буюринг\n| МАХФИЙЛИК СИЁСАТИ\nФақат имо-ишора тилларни кўрсатиш\nУшбу тилда сайт мавжуд\nУшбу тилда адабиётларни фақат юклаш мумкин


«Гўзал пешайвон нималарни тўсган?» — ЎФФдаги якка ҳокимчилик ва қариндош-уруғчилик ҳақида » Ўзбекистон янгиликлари – Zamin.uz\n«Гўзал пешайвон нималарни тўсган?» — ЎФФдаги якка ҳокимчилик ва қариндош-уруғчилик ҳақида\n20 апрель 2017, 17:37\nAnhor.uz сайтида таниқли футбол эксперти Алишер Аминовнинг «Ўзбекистон футболи: гўзал пешайвон нималарни тўсиб турибди?» сарлавҳаси остида интервьюси эълон қилинди деб хабар қилади Кун нашри. Аввалроқ ҳам шу сайт Алишер Аминов билан интервью уюштирган ва суҳбат давомида футболимиздаги оғриқли ҳолатлар тилга олинган эди.\nАлишер Аминов футбол жамоатчилигимизга мухлисларимизга бир қадар таниш шахс. Келинг, ушбу мутахассиснинг таржимаи ҳолини яна бир эслаб ўтсак.\nАлишер Анатольевич Аминов 1962 йилда Тошкентда туғилиб, катта бўлган. Собиқ иттифоқ чемпионати даврида иккинчи ва биринчи лига клубларида ишлаган. Ўзбекистон авдо вазирлигида ишлаган. 2008 йилда «Кадрлар риски бошқарувчи тизими сифатида кадрлар менежменти ривожи» мавзусида номзодлик диссертациясини ёқлаган. Россия футбол иттифоқида футболни ривожлантириш дастурини амалга ошириш қўмитаси тузилишида бош-қош бўлган.\nФото: Алишер Аминов\n2010 ва 2015 йилларда Россия футбол иттифоқи президентлиги учун сайловда курашган.\nЭнди эътиборингизга интервьюнинг энг муҳим қисмларидан парчалар ҳавола этамиз:\nAnhor.uz: - Олдинги интервьюнгизда ўзбек футболидаги ҳолатга танқидий баҳо бериб, тизимли характердаги муаммоларни очиб ташлаган эдингиз. Давлат ҳокимияти ва футбол жамоатчилигининг реакциясини кутяпсизми?\nАлишер Аминов: - Ҳозирча реакция йўқ. Айнан мулоқотнинг йўқлиги, жамоачилик ҳали тизимли муаммоларни муҳокама этишга тайёр эмаслигини билдиради. Бунинг ҳайрон қоларли жойи ҳам йўқ. Футбол субъектлари узоқ йиллар давомида ЎФФ эътиборидан четда қолган, муҳим қарорларнинг абсолют катта қисми федерация президенти томонидан якка қабул қилинган.\nШуларни эътиборга олиб, яна қайтараман: фақатгина ЎФФ фаолиятини демократлаштириш, профессионаллик принципларини жорий этиш, қарорларни қабул қилишда ошкоралик ва жамоавийлик томон йўл тутиш футбол жамоатчилиги ролини ва унинг республика футбол ҳаётидаги нуфузини оширади.\n- Шундай фикрлар борки, ЎФФ президенти Мираброр Усмонов ўзига ворис этиб ўғли Жаҳонгирни — футзал ассоциацияси вице-президентини танлаган эмиш...\n- Бу сизни ҳайрон қолдиряптими? Мени эса йўқ. Собиқ СССРнинг деярли барча мамлакатлари футбол федерациялари бошқариш услуби билан бир-биридан кескин фарқланмайди. Уларнинг «умумий жиҳати» — футбол ҳокимиятининг давлат раҳбарининг қариндошлари, яқин дўстлари ёки камида сафдошлари томонидан эгаллаб олинганидир. Масалан, Қозоғистонда президент Назарбоевнинг ҳозир марҳум куёви футболни бошқарган, энди эса ҚФФ рулида (вице президент сифатида) — президентнинг яна бир қариндоши. Тожикистонда футбол билан президент Имомали Раҳмоннинг ўғли Рустам шуғулланади. Озарбойжонда эса — «Сокар» давлат нефть компанияси раҳбари. Россияда президент Путиннинг дўстлари. Беларусь ва Туркманистонда ҳам шунга ўхшаш ҳолатлар.\n- Нега сиз Жаҳонгир Усмонов ЎФФни бошқаришга қодир эмас, ахир футзал ассоциациясининг мақтанишга арзигулик натижалари бор эмасми?\n- Баъзи бир мутахассислар унинг Ўзбекистон футзал ассоциацияси раҳбарлигидаги фаолиятини ижобий баҳолашади, айниқса, терма жамоанинг жаҳон чемпионатининг финал қисмига йўлланма олганини буюк натижа сифатида баҳолаб. Ўз-ўзидан тушунарлики, миллий терма жамоанинг халқаро турнирлардаги иштироки — ҳар қандай федерация ҳаётининг гўзал пешайвони ҳисобланади.\nБироқ бу натижани ривожланиш, деб атаб бўлармикан, агар футзал бўйича ЖЧ-2016да Осиё қитъасига квоталар сони кескин оширилгани — 5та йўлланма тақдим этилгани ҳисобга олинса? Яъни, терма жамоа олдидаги вазифа анча осонлашганди: Тошкентда ўтадиган Осиё чемпионатида кучли бешликдан ўрин олинса бас. Ундан олдинги йиллар мобайнида Тошкентда икки бор футзал бўйича Осиё чемпионати ўтказилган ва ҳар иккисида Ўзбекистон финалда ўйнаган. Ўз-ўзидан аниқки, бу сафар ҳам уддалашди.\nФикримча, жаҳон чемпионатига чиқиш — кичик Усмонов ташаббуси билан 6 йилдан буён хорижий мутахассислар шуғуллантираётган Ўзбекистон терма жамоаси учун минимум вазифа ҳисобланади.\n- Максимум вазифа-чи?\n- Финал босқичида ҳеч бўлмаганда гуруҳдан чиқиш. Бироқ жуда омадли қуръага қарамасдан, Колумбияда Ўзбекистон ҳаттоки Панамага ҳам ютқазиб, гуруҳда сўнгги ўринни эгаллади.\n- Яъни футзалимиз ҳам «катта акаси»дан кўп ҳам узоққа кетмаган?\n- ЎФА сўнгги 10 йил ичида мамлакатда футзални тарғибот қилиш учун ҳеч нарса қилгани йўқ. Чемпионат ва кубок ўйинлари бир тур усули билан, кўпинча Тошкентда ўтказилади. Яъни вилоятдаги мухлислар ўз жамоаларини ойлаб кўришмайди, пойтахтдагилар эса киришмайди. Ҳар куни ўйнагандан сўнг қандай машғулот жараёни ҳақида гап бўлиши мумкин? Тикланиш ва тактик таҳлил учун вақт умуман бўлмайди.\n- Сизда бу борада ижобий мисоллар борми?\n- Мисоллар кўп. Россияда, масалан, чемпионат уй-сафар тизимида ташкил этилган, турлар дам олиш кунлари ўтказилади. Бундан томоша қилиш учун қулай вақтга эга бўлган мухлис ҳам, ўйинини такомиллаштириш имкониятига эга бўлган жамоалар ҳам ютади.\nМенга Россия ва Ўзбекистон клубларининг молиявий имкониятларини таққослаб бўлмайди, дея эътироз билдиришлари мумкин. Яхши, лекин қўшни Қирғизистон ва Тожикистонда ҳам чемпионатлар шундай схемада ўтади-ку? Лекин у ерда ҳеч ким чекланган молиявий имкониятлар ҳақида сўз очмайди. Дарвоқе, Осиё футбол конфедерацияси бу мамлакатларда футзални ривожлантиришдаги муваффақиятларни тан олди ва уларга клублар ўртасидаги қитъа биринчилигида қатнашиш учун жой тақдим этди. Ўзбекистон эса ҳозирча терма жамоанинг аввалги ўйинлари шарофати билан ўз позицияларини сақлаб қолмоқда.\nТабиийки, бундай «натижалар» қатнашувчиларда ҳам, мухлисларда ҳам шундай ажойиб спорт турига бўлган қизиқишни сўндиради. ЎФА техник ривожлантириш бўйича бирор жўяли режа ҳам, тўлақонли мураббийлари мактаби ҳам йўқ. Шу сабабли, янада каттароқ ташкилотга раҳбар бўлган қолоқ ассоциация президенти кутилмаганда қандайдир янгидан-янги иқтидорларни чиқариб беришини кутиш ярамайди.\nАйримлар ЎФФ ва ЎФА раҳбарлари орасидаги қариндошлик алоқаларига асосланган бу воқеаларнинг моҳиятидан яхши хабардор. Дарвоқе, нафақат Усмоновнинг ўғли ЎФАда раҳбар. Унга масалан, Рустам Толибжонов ёрдам беради у эса Терма жамоалар тайёрлаш маркази директори Асқар Толибжоновнинг ўғли. Бу одамга ҳам саволлар талайгина...\n- Ўзбекистон футбол федерацияси президентини ташлашда қарор қабул қилишнинг қайси тизими сизнинг наздингизда энг самаралиси?\n- Такрорлашга мажбурман: таассуфки собиқ СССР давлатларида футбол тўғридан-тўғри давлатга боғлиқ. Боғланганда ҳам ўраб-чирмалган. Аслида жамоатчилик ташкилотлари бўлиши лозим бўлган футбол федерацияларида қарорлар қабул қилиш, президентлар сайлаш, профессионал футболни молиялаштириш — буларнинг бари давлат структураларининг тўғридан-тўғри қатнашувисиз рўй бермайди.\nТизим, албатта, қарор қабул қилишнинг бир неча босқичини назарда тутади, бироқ асосийси ва ҳал қилувчиси, хусусан Ўзбекистонда, давлатнинг қароридир. Амалиётдан кўриниб турибдики, бу усул — футбол соҳасининг деградацияга учратиш учун энг мақбул йўл. Агар бирор-бир мамлакатда давлат спорт федерациялари билан баҳамжиҳат ишлаш принципларини ўзгартиришга тайёр эмас экан, у камида барча спорт турлари бўйича ишларнинг қай аҳволда эканлиги таҳлили билан шуғулланиши керак.\n- Президентнинг у ёки бу муаммога диққат-эътиборини қаратувчи, турли соҳаларни назорат қилиб борадиган ёрдамчилари бор, жумладан жисмоний тарбия ва спорт соҳасида ҳам. Наҳотки бу аниқ қарорлар қабул қилиш учун етарли бўлса?\n- Замонавий жамиятнинг ривожланишида жисмоний тарбия ва спортнинг роли беқиёс. Миллат саломатлиги фуқаролар жисмоний тарбия билан шуғулланишга нечоғлик жалб этилгани билан боғлиқ, у эса иқтисодий кўрсаткичларга, давлатнинг рақобатбардошлигига ўз таъсирини ўтказади. Соҳани ривожлантириш давлатнинг ички сиёсатидаги ўта муҳим устувор вазифалар сирасига кириши керак.\nРиодаги олимпиада — Ўзбекистон тарихидаги энг яхшиси бўлди. Бир томондан қараганда миллий спорт равнақ топмоқда. Бироқ медалларимиз структуравий жиҳатдан таҳлил этилса, уларнинг ярмидан кўпи индивидул спорт турлари қўлга киритилганига гувоҳ бўламиз.\nОлимпиада ўйинларида иштирок этган шунча даврдан буён спортчиларимиз енгил атлетика ва сузиш каби спорт турларида совринли ўринларга ҳаттоки яқинлаша олишмаган, спортнинг жамоавий, ўйин турларида эса жуда кам иштирок этишган. Яъни, энг оммавий спорт турларида ортда қолаётганимиз кўриниб турибди. Бунга эса сабаблар кўп, уларнинг энг асосийси — мамлакатда жисмоний тарбия ва спортни ташкиллаштиришда жиддий камчиликларга йўл қўйилаётганидир.\nДавлат спортга оид жамотчилик ташкилотлари ўртасидаги ҳамжиҳатликнинг самарали механизми ишлаб чиқилмагани, давлат компаниялари ва ҳудудлар бюджетлари томонидан клубларни боқиш учун бюджет маблағларининг хўжасизларча тасарруф этилиши, спортнинг жамоавий ўйин турларини ривожлантиришда устуворликлар йўқлиги, спорт жамоатчилиги билан мулоқотнинг мавжуд эмаслиги — буларнинг барчаси кўплаб спорт турларини, жумладан, футболни ривожлантиришда йўл қўйилаётган муваффақиятсиз қадамларнинг сабабини аниқ баҳолашда давлат раҳбариятига тўсқинлик қилмоқда.\n- Сиз Россия шариоитида футболни ривожлантириш дастури муаллифи ҳисобланасиз. Уни ўз ватанингиз футболига жорий этишга уриниб кўрмайсизми? Балким сиз ЎФФ президентлиги лавозими учун курашиб кўрарсиз?\n- Шубҳасиз, Ўзбекистонда футболни ривожлантириш ишига ҳисса қўшишни истайман. Бироқ икки марта номзодим илгари сурилган РФИ ёки ЎФФ президентлиги лавозими мен учун асосий мақсад бўлмаган. Назарияда қанчалик гўзал бўлмасин, ривожлантириш дастурини амалиётга татбиқ этиш ва бошқарув тизимини ўзгартириш фақатгина давлат томонидан ҳам, футбол жамоатчилиги томонидан ҳам бу учун зарур шароитлар яратилгандагина мумкин бўлади. Асосийси, барча манфаатли томонлар бир мафкура билан нафас олишлари ва олдинга қўйишган мақсад ва вазифаларга етишиш учун бирлашишга тайёр бўлишлари керак.\nПринципиал бир ҳолатга эътиборингизни жалб қилмоқчиман: ҳеч қачон РФИ президенти сайловида қатнашиш учун ёзилган дастурим биргина менинг меҳнатим маҳсули демаганман. Албатта, ундай эмас. Бу дастур — РФИнинг футболни ривожлантириш дастури бўйича қўмитасининг меҳнати эвазига вужудга келган, кўплаб инсонларнинг биргаликдаги меҳнати. Ишонинг, соҳага доир комплекс дастурни ўйинни рвиожлантиришни мақсад қилган барча ақли расо кучларни бирлаштирмасдан, бир киши ёзишининг иложи йўқ. Уни бир киши амалиётга татбиқ этиши эса — ундан-да қийин.\nБулар Алишер Аминовнинг anhor.uz сайтида «Ўзбекистон футболи: гўзал пешайвон нималарни тўсиб турибди?» сарлавҳаси остида берилган интервьюсида айтган гаплари. Энди келинг, шу сайтда эълон қилинган «Ўзбекистон футболи: бемор тирикдан ўликка кўпроқ ўхшайди» сарлавҳаси остида берилган интервьюсидан ҳам парчалар келтирамиз:\n«Сўнги йилларда Ўзбекистон Федерацияси қандай бошқарилмоқда? Барча кадр масалалари, жумладан, терма жамоа мураббийини тайинлаш қарори ҳам фақат биргина инсон – ЎФФ президенти (Мирброр Усмонов) томонидан мустақил амалга оширилган. Вазиятни таҳлил қилиш, баҳолаш ва ўз хулосасини бериш билан шуғулланиши ва раҳбар томонидан эътиборга олиниши керак бўлган мураббийлар кенгаши деярли ишламайди. Натижа бўлмаганда эса, президент эмас, мутахассислар жавобгар бўлади».\nФото: Мираброр Усмонов\n«ЎФФнинг молиявий фаолияти шаффоф эмас – ҳатто федерация ходимлари ҳам ташкилотнинг бюджети ва харажатлари ҳақида маълумотга эга эмас. Уларга буни билиш нега керак? Ахир ҳаммасини ЎФФ президентининг ўзи ҳал қилади-ку? Муҳим масалаларни ҳал қилиши керак бўлган ҳеч қандай орган ишламайди, футболчиларнинг ҳам, мураббийларнинг ҳам ҳуқуқларини ҳимоя қилиши керак бўлган касаба уюшмаси йўқ. Натижада мураббийларнинг ҳам, футболчиларнинг ҳам талаблари умуман эътиборга олинмайди, чунки федерацияда уларнинг манфаатларини ҳимоя қиладиганлар мавжуд эмас. Клублар эса, улар билан истаган ишини қилиши мумкин, шартнома бандларини бемалол эътиборсиз қолдираверадилар. Ахир жабрланувчилар ҳеч қаерга шикоят қила олмайдилар».\n«Ўзбекистон терма жамоасининг ягона ғалабаси Хиросимага тўғри келади. Бу тарихий ғалаба ҳам аслида совет давридаги футболчи тайёрлашдаги ютуқларимиз ва ўша жамоанинг тажрибали мураббийлар штаби туфайли бўлганди. Аммо бу ютуқ кейинги ривожланиш учун туртки бўлмади».\n«Ўзбек футболидаги менежмент соҳаси, оддий қилиб айтганда, яхши эмас, ЎФФ ҳам, лига ҳам, таълим соҳаси ҳам футбол менежерларини тайёрлайдиган замонавий тизим ярата олмадилар. Спорт соҳаси учун тажрибали юристлар тайёрланмайди».\n«Айтиш мумкинки, Ўзбекистондаги профессионал футбол инқироз ёқасида: лигалар ривожланмаяпти, клублар аниқ ғоя ва мақсадлар учун ишламаяптилар, даромадлар ва харажатлар ўртасида жуда катта фарқлар мавжуд, клублар давлатлар молиявий ёрдам олган ҳолда ўз вазифаларини, хусусан рақобатбардош футболчиларни тарбиялай олмаяптилар».\n«Футболимизнинг иқтисодий модели тош асри даражасида қолиб кетган, замонавий эмас!»\nФутбол журналисти Қаҳрамон Асланов А.Аминовнинг биринчи интервьсидан кейин шундай деб ёзади:\n- Мен мутахассис бўлмаганим учун, бу фикрлар қай даражада ҳақиқат ёки нотўғри, баҳолаш савиясида эмасман. Интервьюни тўлиқ ўқиган одам, Алишер Аминовнинг ЎФФни бошқариш истаги борлигини, шу билан бирга, Ўзбекистонда футболни ривожлантириш учун ўз режасига эга эканини осонлик билан пайқай олади.\nМен мутахассис бўлмаганим учун, Аминов ЎФФ раҳбари бўлса, футболимиз ҳозиргидан ёмонроқ бўладими, яхшироқми, буни аниқ айта олмайман. Аминовнинг режалари, стратегиялари қай даражада ишлаши мумкин, бу ҳақда ҳам жим тураман.\nМен эътибор берган жиҳат, бу инсоннинг 2013 йилнинг сентябрида «Интерфутбол» газетаси махсус мухбири Мавлон Шукурзодага берган интервюси бўлди. Ушбу интервюни мана бу ерда тўлиқ ўқиб чиқишингиз мумкин, эътиборингизга менинг мавзуимга мос қисми таржимасини ҳавола қиламан:\n«Умуман олганда, Ўзбекистондаги футбол ривожланиши етарлича жадал давом этмоқда. 22 йиллик мустақиллик йилларида ўзбек футболи мақсадли йўналишда олдинга қадам ташлади, айниқса, сўнгги 10 йилда бу нарса янада кўзга ташланди. Бутун дунё ўзбек футболи ютуқларига гвоҳ бўлиб турибди. Хиросимадаги ғалаба Ўзбекистонда футболнинг совет йилларида ҳам яхши эканини кўрсатган бўлса, кейинги натижалар – клубларимизнинг чемпионлар лигасида, турли ёшдаги терма жамоаларнинг жаҳон чемпионатларидаги иштироклари кейинги йилларда ҳам Ўзбекистон футболидаги барча соҳалар тизимли тарзда ривожланиб бораётганидан далолат қилмоқда.\nЁшлар дунёнинг кучли саккизталигига кирдилар, миллий терма жамоа Осиёдаги энг кучли беш жамоадан биридир. Саудия Арабистони, Эрон, Корея ва Япония каби ЖЧ иштирокчилари ҳам терма жамоангиздан ҳайиқиб турадилар.\nИстиқболда, менинг фикримча, энг яхши ёш футболчилар Европадаги кучли жамоаларда ўйнай бошлайдилар. Тошкентда, Қарши, Самарқанд ва Бухорода ажойиб замонавий стадионлар қурилди.\nФутбол академияларининг қурилиши, замонавий мураббийларни тайёрлаш тизими, ҳакамларни ўқитиш услуби – буларнинг ҳаммаси футболнинг мақсадли ривожланиш йўлида бораётганидир. Мен Ўзбекистоннинг бу ютуқлари билан фахрланаман.\nМамлакат президенти, ҳукумат ва ЎФФ раҳбарияти ўз халқи учун, келажак авлод учун, уларнинг соғлом етишишлари учун нима керак бўлса, ҳаммасини бажаришмоқда»\n«Юқорида келтирган парча интервьюдаги фикрларга мутлақо терс, аммо бунга ишониш қийин бўлса-да, айнан бир инсон — Алишер Аминов томонидан айтилган. Янаям ишониш қийин бўлган жиҳат: бу икки интервью орасидаги фарқ атиги уч йилни ташкил қилмоқда, холос. Бу фикрлар оддий бир журналистнинг осонлик билан ўзгариб турадиган фикрлари эмас, экспертнинг «диагнози»дир. Эътибор берган бўлсангиз, бу диагноз турли даврлар учун эмас, айнан бир давр учун, фақат икки пайтда айтилмоқда холос.\nСавол туғилади, мана шу уч йилда Аминовнинг фикрларини кескин ўзгартириб юборадиган қандай воқеа бўлди? Нима ўзгарди?! Мираброр Усмоновнинг ЎФФ бошига келганига ўн йилдан ошган бўлса, ахир Аминов дастлабки интервьюсида айниқса сўнгги 10 йилда ривожланиш кўзга ташланганини айтмаётганмиди?\nЎйлаб-ўйлаб топдим! Сўнгги уч йилда Ўзбекистон футбол федерацияда кузатилган ўзгаришни ниҳоят топдим. Рустам Акрамов энди ЎФФда ишламаяпти. Бу воқеага ҳам бир йилдан ошди. Рустам Акрамов эса — Алишер Аминовнинг тоғаси бўлади.\nФото: Рустам Акрамов\nБиласизми, қачон ривожланамиз? Футболимиз муаммоларини очиқ-ойдин айта оладиган холис экспертларимиз пайдо бўлишса. Улар кўпайишса. Бунинг учун уларнинг тоғаларини олдин ЎФФга ишга олиб, кейин ҳайдаш керакмикин...» — дея якунлаган эди Қ.Асланов интервью борасидаги ўз фикрини.\nЯнгиликлар » Спорт » «Гўзал пешайвон нималарни тўсган?» — ЎФФдаги якка ҳокимчилик ва қариндош-уруғчилик ҳақида\n23:10 Алишер Аминов: «Ўзбек футболини оёққа турғазиш учун қўлимдан келган барча ёрдамни беришга тайёрман»\n11:11 "Арсенал", "Эвертон", "Навбаҳор"...Алишер Усмонов билан Наманган футболи қандай чўққиларни забт этади?\n10:59 Алишер Усмонов яна бир бор қутқарувчи вазифасини бажариши мумкин\n06:57 Алишер Узоқов Евро 2016 ўйинларини шарҳлайди


KAZINFORM агентлиги - 101 ёшда\n13 Август 2021 10:05\nNUR-SULTAN. Kazinform- Бугун, 13 август 1920 йил 13 августдан халқнинг «кўзлари, қулоқлари ва тили» бўлган Қозоғистоннинг етакчи давлат ахборот агентлиги - Kazinformнинг 101 йиллиги.\nҚозоғистондаги биринчи ахборот агентлиги Оренбургда Россия телеграф агентлигининг (РОСТА) Оренбург-Торғай бўлими сифатида ташкил этилган. Шундан сўнг, номи кўп марта ўзгартирилди ва КИРРОСТА, ҚазРОСТА, 1937 йилда агентлик ҚазТАГ деб ўзгартирилди ва ТАСС - Совет Иттифоқи телеграф агентлиги таркибига кирди.\nАгар Kazinform тарихига оид баъзи фактларга назар ташлайдиган бўлсак, мафкура ҳақида гап кетганда, ҚазТАГнинг Қозоғистон бўлими алоҳида назорат остида бўлган. Масалан, 1959 йилда Қозоғистон Компартияси Марказий Қўмитаси «Қозоғистон телеграф агентлиги ва «Социалистік Қазақстан « газетаси таҳририятининг қўпол хатоси тўғрисида» қарор қабул қилди. Ўшанда ҚазТАГ ва «Социалистік Қазақстан» газетаси раҳбарлари Хрушчевнинг Бутуниттифоқ Энергетика қурилиши кенгашидаги маърузасининг тўлиқ матнини нашр қилмаганликлари учун жазоланган эди. 1941 йилда Алматида биринчи марта «Окна КазТАГ» пайдо бўлди. Урушнинг дастлабки икки йилида КазИЗО нашриёти 45 та «Окна КазТАГ» ни нашр этди. Бундан ташқари, Қозоғистон Коммунистик партияси (б) Марказий қўмитаси топшириғига биноан рассомлар ва ёзувчилар гуруҳи Қозоғистоннинг саноат маркази - Қарағандига ташриф буюришди, у ерда 17 та «Окна КазТАГ» нашр этилган. 1941-1942 йилларда республика совхозларига «Окна КазТАГ» нинг 300 нусхаси юборилган. «Окна КазТАГ» жадвалини Г. Брилов бошқарган ва А. Кастеев, Л. Леонтьев, А. Исмаилов каби рассомлар иштирок этишган. Бундан ташқари, Қозоғистон ва АҚШ ўртасидаги биринчи радио кўприкни КазТАГ ўтказди. Тадбирни ўша пайтдаги ҚазТАГ раҳбари Жусуп Алтайбоев ташкил қилган ва унда америкалик машҳур қўшиқчи Пол Робсон иштирок этган. Бу ўша даврнинг техник имкониятлари туфайли Қозоғистон ва АҚШ ўртасидаги биринчи радио кўприк эди. Шу боис, бу воқеа ҚазТАГ тарихида катта ютуқ бўлди. 60-йилларда Иле Алатуидаги Талғар массивининг чўққиларидан бирига «ҚазТАГ» номи берилди. «ҚазТАГ» чўққисининг баландлиги 4334 метр. 1969 йилда КазТАГ спорт журналисти Урал Гималович Каймирасов, фотожурналист Анатолий Устиненко, шунингдек, ЦСКА спорт клубининг ёш алпинистлар бўлими аъзолари чўққига кўтарилишди. Бутун совет ахборот майдонида биринчи оммавий норозилик эълон қилиниши ҳам КазТАГ билан боғлиқ. Хусусан, 1986 йилда Алматида бўлиб ўтган декабр воқеалари ҳақидаги биринчи маълумотни ТАСС ҚазТАГга таяниб эълон қилди. Шу туфайли бутун дунё Алматидаги декабр воқеалари ҳақида билиб олди. ҚазТАГ ходимлари декабр воқеалари ҳақидаги суд мажлиси ва фотосурат чоп этилгандан кейин қатағон қилинган. Юрий Беккер - декабр воқеаларида Қайрат Рисқулбеков бошчилигида қатнашган 4 киши сурати муаллифи. Кейинчалик у ва агентлик директори Жумағали Исмағулов, шунингдек маълумот ва фотосуратни чоп этган бошқа газеталар раҳбарлари ҳам жазоланди.\nАгентлик биринчи бўлиб Қозоғистон Республикаси мустақиллиги тўғрисида ҳисобот берди. Қозоғистон давлат мустақиллиги декларацияси қабул қилингандан сўнг, 1991 йил июл ойида Президент Нурсултон Назарбоев фармон билан Вазирлар Кенгаши ҳузуридаги ахборот агентлигини Қозоғистон давлат ахборот агентлиги, фақат ҳукуматга бўйсунувчи ҚазТАГ деб ўзгартирди. 6 йил ўтгач, ҚазТАГ базасида ҚазААГ «Қозоғистон ахборот агентлиги» ташкил этилди.\n2002 йилда агентлик негизида «Қозоғистон ахборот агентлиги» Миллий компанияси акциядорлик жамияти ташкил этилди. Ўша йилнинг 22 январида агентлик портали биринчи марта ишга тушди. 2002 йилда агентликнинг янги сайтида янгиликлар қозоқ, рус ва инглиз тилларида чоп этила бошлади.\n2004 йил 14 февралда Kazinform Миллий Компаниясининг Қозоғистон филиали биринчи марта Қозоғистонда лотин алифбоси асосида давлат тилида янгиликлар беришни бошлади. Асос сифатида академик Абдуали Қайдар тайёрлаган лотин графикаси намунаси келтирилган. Кейинчалик бу версия мутахассислар орасида «Kazinform версияси» деб номланди.\n2014 йил 14 мартда «Казинформ» халқаро ахборот агентлигининг хитойча таҳририяти ташкил этилди. Шундай қилиб, Лфяштаўкь - хитой тилида янгиликлар тарқатадиган Марказий Осиёдаги ягона ахборот агентлигга айланди. 2019 йил ноябр ойида Лфяштаўкь ХАА ўзбек тилида янгиликлар беришни бошлади. Бу ташаббус Ўзбекистонда Қозоғистон йили доирасида амалга оширилди. 2019 йил декабр ойида Kazinform халқаро ахборот агентлиги томонидан илгари хусусий компания сифатида фаолият юритган «Казконтент» АЖ билан ҳамкорликда акциядорлик жамияти ташкил этилди.\nKazinformда бошқа маҳаллий ахборот агентликларида бўлмаган мухбирлар тармоғи мавжуд. Республиканинг барча ҳудудларида 15 та мухбирлик идоралари мавжуд. Унинг Россия, Хитой, Туркия, Европа, Озарбайжон, Ўзбекистон, Қирғизистон ва Иорданияда мухбирлари бор. Бу сизга мамлакатимизда ва бутун дунёда бўлаётган янгиликларни тез ва аниқ тарқатиш имконини беради.\nҲозирги кунда Kazinform Қозоғистоннинг Интернет -ахборот ресурслари ўнлигига киради. Веб-порталга ўртача 100 минг киши ташриф буюради. Агентлик портали фойдаланувчиларининг географияси ва доираси ҳайратланарли, 229 мамлакатни қамраб олади. Бугунги кунда Kazinform ижтимоий тармоқларда фаол ишламоқда. Fasebook, ВКонтакте, Twitter, Одноклассники, Instsgram ижтимоий тармоқлари каналлари ва саҳифалари обуначиларининг умумий сони 300 минг кишидан ошади.


ҲАР ҚАНДАЙ ЯНГИЛИК ИННОВАЦИЯ БЎЛОЛАДИМИ?\nИқтисодиёт 16.11.2018 283\nСўнгги вақтда жамиятимизда кенг муомалага кирган сўзлардан бири инновациядир. Табиийки, бугун инновация ҳақида ҳар ким турлича тасаввурга, тушунчага эга. Хўш, ҳар қандай кўринган янгилик инновация бўлоладими? Мамлакат тараққиётида у қай даражада муҳим ўрин тутади? Инновация ўзи нима учун керак?\nВилоят ҳокимлигида Олий Мажлис Қонунчилик палатаси депутатлари ташаббуси билан ўтказилган семинарда ана шу саволларга ойдинлик киритилди. Тадбир мавзуси Ўзбекистон Республикасини инновацион ривожлантириш стратегияси мазмун-моҳиятини тушунтиришга бағишланди. Унда ҳудудий бошқармалар, фуқаролик жамияти институтлари масъуллари, ОАВ вакиллари ва олий ўқув юртлари талабалари қатнашди.\nМаърузачилар мавзу юзасидан тақдимот ўтказишди. Таъкидланганидек, жорий йилнинг 21 сентябрида Президентимиз томонидан имзоланган фармонга асосан 2019-2021 йилларда Ўзбекистон Республикасини инновацион ривожлантириш стратегияси тасдиқланди. Унга кўра, ушбу муддатда мамлакатимизни жаҳон фанининг замонавий ютуқлари, инновацион ғоялар, ишланмалар ва технологиялар асосида жадал равнақ топтириш асосий мақсад қилиб олинган.\n- Дуч келган янгиликни инновация деб қабул қилиш ярамайди, - дейди Олий Мажлис Қонунчилик палатаси депутати Шуҳрат Тўхтабоев. – Аввало бу янгилик илмий жиҳатдан асосланган бўлиши, амалда ҳам юқори самарадорлик касб этиши керак. Аслида инновация янгиликка интилиш демак, у илм-фан тараққиётига кенг йўл очади. Янги ривожланиш стратегияси ҳам шунга кенг шароит яратади. Ушбу ҳужжатга мувофиқ, жамиятимиз ҳаётининг барча жабҳаларига замонавий илғор технологияларни кенг жорий этиш кўзланган. Шу мақсадда мазкур стратегияни амалга ошириш бўйича “йўл харитаси” ишлаб чиқилган. Шунингдек, юртимизнинг халқаро майдондаги рақобатбардошлиги даражасини ва инновацион жиҳатдан тараққий этганини белгиловчи асосий омил сифатида инсон капиталини ривожлантириш стратегиянинг бош мақсади этиб белгиланди. Унга эришишда эса бир қатор асосий вазифалар санаб ўтилди. Ўзбекистонни 2030 йилга келиб Глобал инновацион индекс рейтинги бўйича жаҳоннинг 50 илғор мамлакати қаторига киритиш шулардан биридир.\nТадбир давомида инновацион ғояларни ҳаётга татбиқ этиш, энг яхши деб топилган ихтиро ва конструкторлик ишланмаларини амалда фаол қўллаш, айни йўналишдаги изланишларни самарали молиялаштириш каби масалалар ҳақида ҳам сўз юритилди. Бу борадаги ишларни янада такомиллаштириш борасида билдирилган таклифлар келгусида алоҳида эътиборга олиниши қайд этилди.\nСеминар иштирокчилари ўзларини қизиқтирган барча саволларга мутахассислардан батафсил жавоб олишди.


10:42 / 03.12.2016\nФутбол учун қайси тактика энг яхшиси деб берилган саволга замонасининг буюк мураббийларидан бири Валерий Лобановский фақат битта тактика борлигини айтиб жавоб берган: ҳужум – ҳимоя. Фақат жамоанинг неча футболчиси ҳужумда ёки аксинча ҳаракат қилиши билан бу тактика фарқланади. Айнан мана шу фарқ жамоанинг қандай ўйин кўрсатишини ҳам аниқлаб беради.\n«Барселона» ҳам «Реал» ҳам мунтазам равишда ҳужум ташкил қилишда максимал футболчилардан фойдаланишга ҳаракат қилади, лекин шу билан бирга зарурият туғилганда ҳимояда бутун бошли жамоа билан ҳам ўйнай олиши мумкин. Жамоа таркибидаги юлдуз номларга қарамай, «Мадрид»да ҳам «Барселона»да ҳам футбол фалсафаси жамоавий ўйинга асосланган. Айниқса сўнгги йилларда «Барселона» кўрсатаётган ўйини билан анъанавий тотал футболнинг меросхўри сифатида таассурот қолдирмоқда.\n3 декабрь куни Перес назди билан айтганда бутун дунё мухлислари эътиборида бўладиган «Эл-класико»нинг бу мавсумдаги биринчиси бўлиб ўтади. Футбол тарихидаги энг принципиал ўйин сифатида баҳоланадиган тўқнашувдан олдин жамоаларда турлича ҳолат кузатилмоқда. Кимдир жароҳати туфайли ўйинни ўтказиб юборади, кимдадир бошқа муаммолар бор.\nTribuna.Uz бу борада сал бошқача йўлдан боришга қарор қилди: бўлажак ўйин олдидан таркиб ва шунга ўхшаш муаммолар ўрнига иккала жамоанинг мавсумда кўрсатаётган ўйинидан келиб чиқиб, камчиликларини топишга ҳаракат қилиб кўрди. Дунё футболида энг мукаммал ўйин кўрсатадиган икки жамоанинг ўйин борасида етарлича муаммолари бор, албатта. Айнан Лобановский жавобида айтган тактикалар бўйича бу камчиликларни ўрганиб чиқишга ҳаракат қиламиз.\nРақиб футболчилари жуда зич жойлашган вақтда «Барселона» ҳам «Реал» ҳам позицион ҳужумлардан кўра, тезкор вертикал ҳужумлар орқали муаммони ҳал қилишга уринади. Бу янгилик эмас. Бу ҳолатни биринчи навбатда иккала жамоа ҳужумчиларининг савия борасидаги устунлиги билан тушунтириш мумкин.\nАммо шунга қарамай, иккала жамоада ҳам сўнгги пайтларда ҳужум қилишдаги муаммолар кўзга ташланаётганини кўришимиз мумкин. Позицион ҳужум ташкил қилинаётган вақтда «Барселона»нинг энг асосий муаммоси унда иштирок этаётган футболчилар гуруҳининг жуда қисқа эканида кўзга ташланмоқда. Бир қарашда жамоа ҳужумида деярли барча футболчилар қатнашаётгандек кўринсада, аслида ҳужумнинг асосини уч форварднинг импровизацион ҳаракатлари ташкил қилмоқда. Аниқроқ айтганда, ҳужумдаги ҳаракатлар ҳужумкор учликнинг ўзаро ҳаракати билан чекланиб қолмоқда. Қолган футболчилар эса (Иньестадан ташқари) супертрионинг ўз маҳоратини намойиш қилиши учун шунчаки қулайроқ шароит яратиб бериш вазифасини ўтаётгандек. Ёки шунчаки эътиборсиз қолдирилмоқда.\nСурат юқоридаги фикримизни тасдиқлайди. Мантиқан ҳужум тезлик олган Люка Динь орқали давом этиши керак, аммо Неймар ўйинни ўз қўлига олишга ҳаракат қилиб, боши берк кўчага кириб қолмоқда.\nЯна бир шунга ўхшаш ҳолат, фақат бу сафар диққат-марказимизда Месси ва Серхио Роберто. «Барселона» ўйинида жуда кўп учрайдигани каби бу сафар ҳам Месси қулай йўлдан кўра мураккабини танлайди. Потенциал ҳужум муваффақиятсиз якунланади.\n«Барса»нинг жорий мавсумдаги ўйинларини кузатсак, марказий чизиқ асосан ҳужумчиларнинг ҳаракатлари ортида қолиб кетаётганини кўришимиз мумкин. Трио иштирок этмаган ҳужумни жамоада умуман кўрмайсиз. Яъни, яримҳимоячиларнинг ўзи вазият тақозо этганда ҳужум ташкил қилувчи ролида ҳам деярли кўринмайди. Воқеалар ривожи албатта ҳужум учлиги орқали давом этади. Агар Иньеста майдонга тушмаган бўлса, бу ҳолат янада яққолроқ кўзга ташланиб қолади. Чунки Андрес — бугунги жамоадаги ягона яримҳимоячи-плеймейкер дейиш мумкин. Бошқа футболчиларда бунақа функция йўқдек. Ҳозирги «Барселона» ўйини фалсафаси ҳужумчилар вазиятни яратишга ҳам уни якунлашга ҳам масъул деган тушунчадан иборат.\n«Барселона»нинг аксар футболчилари тўп билан муомала қилишга ҳам киришмай қўйган. Шунчаки тўпсиз ҳаракатлар билан ҳужумга ва уни яратишга масъул бўлган триога ҳудудлар яратиб берадиган навбатчи шериклардек кўринади.\nЭнрике жамоасидан фарқли равишда, «Реал»да яратувчанлик қобилиятига эга яримҳимоячилар билан боғлиқ муаммолар йўқ. Ҳаттоки, жуда кам ўйин амалиётига эга бўлаётган Хамес ёки Иско майдонга тушганларида бемалол хавфли вазиятларни яратиши, уни якунлашда иштирок этиши мумкин. Ўйинни ажойиб тарзда бошқара олиши мумкин бўлган Модрич ва Кроос ҳақидаку гапирмасак ҳам бўлади. «Мадрид» ҳужумчилари ҳужум ташкил қилишдан кўра, уни якунлаш билан машғул бўлишади.\nМарсело ва Бэйл каби футболчилар жамоанинг тактик захирасини ранг-баранглик билан бойитишга хизмат қилиб келмоқда. Айниқса чуқур ҳимояга ётиб олган жамоаларга қарши ўйинларда уларнинг қанот бўйлаб амалга оширадиган босими жуда қўл келади. Шу сабабдан «Реал»га қарши қисқа ва зич ҳудудлар орқали ҳимояланиш тактик чизмаси кўп ҳам эффект беравермайди. Қанотда марказдан кўра чизиққа яқинроқ ўйнайдиган Бэйл (унинг жароҳати қанчалик катта йўқотиш эканини тушуниб олаверинг) ноодатий ҳаракатлари билан хавф солади. Чап қанотдан ҳужумга қўшилувчи Марсело эса ҳатто ҳужумчиларда йўқ ноёб дриблинги эвазига вазиятни жамоаси учун қулайлаштириб бера олади. Альба ёки Серхи Робертодан фарқли равишда бу футболчиларни қанотларда маълум бир ҳудудда ёлғиз қолдириб бўлмайди. Мадридликларнинг ҳужум чизиғи бош билан жуда яхши ўйнай олишини ҳисобга олсак, бу вазиятларда қанотлардан ҳаволатиб етказиб берилаётан тўплар уларнинг фойдасига ишлаши мумкин. «Барса» эса бу борада фақат марказий ҳимоячи Пикенинг хизматидан фойдаланиши мумкин холос.\nМадридликларда айнан қайси чизиқ энг асосий эканини аниқлаш ҳам қийин. Бу жамоанинг ҳар бир чизиғи бўйича мувозанат жойида эканидан далолат беради.\nЭнди муаммолар ҳақида. Мадридликлар ҳужумидаги муаммо худди бир йил олдингидаги каби позицион ҳужумга ўтишда футболчиларнинг кераксиз нуқталарда пайдо бўлиб қолишида кўзга ташланмоқда. Суратлар орқали кўриб чиқамиз.\nҚизил билан белгиланган футболчиларга эътибор беринг. «Барселона»да бу каби ҳолатларни кўрмайсиз. «Реал» футболчилари ҳужум ривожланаётган пайтда битта жойга, қулай бўлмаган ҳудудга жойлашиб олган. Бу рақибнинг кўп киши бўлиб устунликка эришишига ёрдам бермоқда.\nПозицион нотўғри жойлашувга яна бир ёрқин мисол. Ҳужум бошлашдаги хатога эътибор беринг. Тўп билан муомалада бўлаётган жамоанинг бир йўла 8 футболчи тўп билан 10-15 метр масофага тўпланиб қолишган.\nЎхшаш вазият. Ҳужумчилар деярли таянч яримҳимоячи зонасида (кадрда кўринмаган Бэйл Бензема билан битта чизиқда жойлашган), аммо «Реал» яримҳимоячилари бутунлай тескари йўналишда, «Вильярреал» футболчилари сон жиҳат устун бўлган ҳудуддан ўйинни давом эттиришга уринмоқда.\nЧизиқлар ўртасидаги масофанинг катталигига эътибор беринг. Бир йўла 4 футболчигоризонтал йўналишда битта чизиққа терилиб турибди. Бўш зоналарда пайдо бўлиши керак бўлган яримқанот футболчилари эса умуман кўзга ташланмаяпти.\nХудди шундай ҳолат. Тахминан 25-30 метр диаметрдаги бўш ҳудуддан фойдаланилмаяпти.


Бош саҳифа Жаҳон насри онлайн антологиясиАльфонс Доде (1840-1897; Франция)Альфонс Доде. Маду (ҳикоя)\nДагомея*да бир ўғил чақалоқ дунёга келди. Валиаҳд шаҳзодани Маду деб отасининг, яъни Дагомея қиролининг исми билан аташди. Қирол Маду жуда давлатманд киши бўлиб, унинг қўл остида ҳашаматли сарой, кўп сонли кучли қўшин, жанг ва ов қилиш учун ўргатилган филлар бор эди.\nКичик Маду ўсиб-улғаяётган Дагомея саройининг ўзига хослиги шунда эдики, унинг тўрт томонидан ҳам қуёшнинг заррин нурларидан баҳра олса бўлар эди. Мадунинг Керика исмли холаси бўлиб, доим унга ғамхўрлик қилар ва уни жуда-жуда яхши кўрар эди. Ҳатто, шаҳзоданинг ёш бўлишига қарамай овга иштиёқи баланд эканлигидан хавотирга тушиб қолган Керика хола, Мадуга ўрмондаги йирик овларда қўл келиши учун қурол ҳам совға қилди.\nФарзандининг ёшига нисбатан анча эрта кучга тўлаётганлиги ҳамда ажойиб овчи бўлиб етишаётганидан қиролнинг қалби фахрга тўлди.\nКунлардан бир куни қирол шаҳзодани ёнига чорлаб деди: “Шубҳам йўқки, жангда сенга тенг келадиган кимса топилмас, аммо жанг санъатини мукаммал эгалламоқ билан чегараланиш ярамайди”. Сен оқ танлиларнинг китобларини ўқий олишинг, уларнинг тилида ёзишни билишинг ва улар билан олтин савдо-сотиғини тўғри йўлга қўя олишинг керак. Шу сабаб амр этаман, илм олгани Париж томон йўл оласан. Ўзингга ҳам маълумки, бу оқ танлилар доим чўнтакларидаги бир парча ҳужжатни пеша қилиб, бечора қора танлиларни лақиллатишади.\nМаду туғилиб ўсган гўшасини тарк этаётганидан, меҳрибон Керика холанинг парвариши-ю, айниқса, у туҳфа этган қадрли совғасидан маҳрум бўлаётганидан хомуш тортди. Устига-устак, ўзи хуш кўрмайдиган жаноб Бонфиснинг ҳамроҳ бўлиши уни батамом ташвишга солди. Бу муғомбир француз йил давомида негрлардан ўмарган олтинларни Францияга ташиб чарчамасди.\nБу сафар унга бахтли болалигининг аянчли якун топиши бўлди.\nМаду ниҳоят, Парижга етиб келди ва жаноб Моронвал гимназиясига ўқишга кирди. Бадавлат қирол ўғлининг ушбу ушбу даргоҳда таҳсил олиши, гимназия довруғини кўкларга кўтаришини тасаввур қилган жаноб Моронвал Мадуни қучоқ очиб кутиб олди. Жаноб Моронвал у билан тез-тез кўнгилочар жойлар — театр ва хиёбонларга бориб турар, аммо унинг илм олишига унчалик ҳам аҳамият бермас эди.\nКунларнинг бирида жаноб Бонфис Маду таҳсил олаётган гимназияга ташриф буюрди. У Дагомеядан нохуш хабар олиб келганди. У келтирган хабарга кўра Мадунинг отаси қўшни давлат томонидан асир олинган ва энди у ортиқ қирол эмас эди.\nОрадан бир неча ойлар ўтди. Мадунинг ўқиши ҳамда кундалик сарф-харажатлари учун жаноб Моронвал ҳисобига келиб тушадиган тўловлар буткул тўхтаб қолди. Иложсиз қолган Маду энди жаноб Моронвал хонадонида хизматкорлик қила бошлади. Кичик Маду жаноб Моронвал уйида тиним билмас, хизматлари эвазига эса фақат дакки эшитарди. Унинг учун Париж осмони кундан-кунга тундлашиб борар, қорли об-ҳавоси эса борган сари унга азоб берар эди.\n“Оҳ, Керика, холажоним Керика, қаерлардасан?” – каби сўнгсиз саволлар Мадунинг хаёлида кеча-кундуз тинмасдан айланарди. Келиб бир кўрсанг эди, улар сенинг кичик шаҳзодангни не кўйларга солишмоқда. Бу азобларни сен тасаввурингга ҳам сиғдира олмайсан.\nДарҳақиқат, кичик шаҳзоданинг қачонлардир зебу зар билан безатилган шоҳона камзули ўрнини жулдур либослар, илгари тановул қилган тансиқ таомлари ўрнини эса Маду бир вақтлар, ҳатто ўз итларига ҳам раво кўрмайдиган ёвғон эгаллади. Боз устига у еган калтакларнинг ҳисоби йўқ эди. Энди Маду хўжайини билан илгаригидек ёнма-ён эмас, балки хизматкор қулларга хос тарзда унинг ортидан ўн қадам нарида қолиб юрарди. Об-ҳаво нечоғлик совуқ бўлмасин, бечора Маду ҳафтада икки маротаба озиқ-овқат харид қилиш учун шаҳарга чиқар эди. Бир неча ойлар илгари оиласи бағрида бахтли болалик гаштини сураётган болакай, бугун эса оч наҳор, совуқдан қалтираб, қўлида катта сават билан Париж кўчаларини паришон кезар эди.\nМаду — қиролнинг ўғли эди!\nФранцузчадан Лайло ШАМИНОВА таржимаси\n* Франциянинг собиқ мустамлакаси. 1960 йилдан мустақил давлат.\n← Аввалги Аввалги Розия Тужжор. Яна бир юлдузнинг ботиши (ҳикоя)\nКейинги → Кейинги: Габриэль Гарсия Маркес. Маъюс ҳикоя


Бухорода тракторга бориб урилган машина ҳайдовчиси вафот этди\nБухоро вилояти Когон туманида ўзидан олдинда кетаётган машинани қувиб ўтмоқчи бўлган «Нексия» ҳайдовчиси рўпарадан келаётган тракторга бориб урилган. Оқибатда у касалхонада вафот этган. Бу ҳақда вилоят ИИБ хабар бермоқда.\nМаълум қилинишича, 2021 йил 8 май куни соат 15:20 ларда давлат аҳамиятидаги 4Р65 автомобиль йўлининг Когон тумани Сиёзпоён маҳалласи ҳудудидан ўтувчи 39-километрида одам ўлими билан боғлиқ йўл-транспорт ҳодисаси содир бўлган.\nКогон туманининг Сиёзпоён маҳалласида яшовчи «Нексия» ҳайдовчиси ўзидан олдинда ҳаракатланиб бораётган машинани қувиб ўтиш учун қарама-қарши йўналишга чиққан. Шу пайтда ўз йўлидан ҳаракатланиб келаётган Т28 тракторининг олд томонига бориб урилган. Оқибатда ҳайдовчи оғир тан жароҳатлари олиб шифохонага ётқизилган ва тиббий муолажаларга қарамасдан вафот этган.\nКогон туман ИИБ ЙҲХБ томонидан ўтказилган суриштирувда, Нексия ҳайдовчиси қувиб ўтишга чиқишдан аввал рўпарадан келаётган трактор билан бўлган оралиқ масофанинг қисқалигини инобатга олмагани аниқланган.\nҚашқадарёда рулда ухлаб қолган ҳайдовчи ва унинг қизи йўл-транспорт ҳодисаси туфайли вафот этди


Ота-оналар, болангизга чўпонлик қилинг | Тадқиқ сони\nТИЛИДА ЎҚИШ адангме аймара албан амхар арабча аргентина имо-ишора арман африкаанс бенгала бикол бислама болгар бразилия имо-ишора ваиунаики венгер венда вьетнам га ган грек гренланд грузин гуарани гужарати дат деху занде зулу иврит игбо илоки инглиз индонез исланд испан итальян йоруба каннада каонде каталан квангали кечуа (Анкаш) кечуа (Аякучо) кечуа (Боливия) кечуа (Куско) кикуйю килуба киньяруанда кирунди киси кисонге колумбия имо-ишора конго корейс коса креол (Гаити) креол (Маврикий) крио куаньяма латиш лингала литва лози лувале луганда лунда луо майя македон малагаси малайя малаялам мальта маратҳ мексикан имо-ишора михе монгол море ндебеле ндонга немис непал нзема нидерланд норвег ньянжа озарбайжон озарбайжон (кирилл ёзувида) оромо осетин отетела пангасинан панжоб папьяменто (Аруба) папьяменто (Кюрасао) поляк португал румин рус самар-лейте санго свати себуан сейшель креол сепеди серб серб (лотин ёзувида) сесото (Лесото) сингал словак словен сранан-тонго суахили суахили (Конго) тагал тай тамил тви телугу тиграй тожик тотор тсвана тсонга тувалу тумбука турк туркман туркман (кирилл ёзувида) украин умбунду урду фижи фин форс француз хилигайнон хинди хитой (путунхуа, анъанавий) хитой (путунхуа, соддалаштирилган) хорват цоцил чех чилуба читонга читонга (Малави) чичева чичемба шарқий увеа швед шона эве эстон эфик япон ўзбекча қирғиз қозоқ\nҚўйларингнинг аҳволини яхши бил. ҲИК. 27:23\nОта-оналар чўпон сингари бўлишига нима киради?\nОта-оналарга фарзандини маънан озиқлантиришга нима ёрдам беради?\nКўпгина ёшлар оилавий топинишдан қандай фойда топишмоқда?\n1, 2. а) Исроилда чўпонларнинг баъзи вазифалари нимадан иборат эди? б) Ота-оналар қайси жиҳатдан чўпонларга ўхшайди?\nҚАДИМГИ Исроилда чўпонлар кўп заҳмат чеккан. Улар сурувни боқаман деб нафақат жазирама офтобда ёки совуқларда меҳнат қилишган, балки йиртқич ҳайвонлардан ва ўғрилардан ҳимоя қилишган. Чўпонлар қўйларнинг аҳволини мунтазам текшириб, касаллигини ёки лат еганини аниқлаб олишган. Улар қўзичоқлар катта қўйларга қараганда нимжон бўлишини билиб, уларга ўзгача ғамхўрлик кўрсатишган (Ибт. 33:13).\n2 Масиҳий ота-оналар ҳам қайсидир жиҳатдан чўпонларга ўхшайди. Масалан, улар ҳам том маънодаги чўпонларга хос фазилатларни намоён этишади. Уларнинг зиммасига фарзандларига «Яҳованинг тарбиясини бериб, Унинг фикрлаш тарзини пайванд қилиш» масъулияти юкланган (Эфес. 6:4). Шубҳасизки, бу вазифани бажариш осон эмас. Фарзандлар Шайтоннинг тўхтовсиз янграётган тарғиботи билан бирга гуноҳли мойилликларга ҳам қарши курашмоқда (2 Тим. 2:22; 1 Юҳан. 2:16). Агар фарзандингиз бўлса, унга қандай ёрдам беришингиз мумкин? Келинг, болангизга ғамхўрлик қилишнинг учта соҳани, яъни уни яхшироқ билиб олиш, боқиш ва йўналтиришни кўриб чиқайлик.\nФАРЗАНДЛАРИНГИЗНИ ЯХШИРОҚ БИЛИБ ОЛИНГ\n3. Ота-оналар учун фарзандларининг «аҳволини яхши билиш» нимани англатади?\n3 Яхши чўпон қўйлари соғлом эканига амин бўлиш учун, ҳар бирини синчковлик билан текширади. Мажозий маънода сиз ҳам фарзандингизга шундай ёндашсангиз бўлади. Муқаддас Китобда: «Қўйларингнинг аҳволини яхши бил»,— деб ёзилган (Ҳик. 27:23). Бунинг учун фарзандларингизнинг юриш-туриши, фикрлаш тарзи ва туйғуларига эътиборли бўлишингиз муҳим. Буни қандай қилсангиз бўлади? Энг яхши йўли — улар билан тез-тез мулоқот қилиб туришдир.\n4, 5. а) Қайси амалий маслаҳатлар ота-оналарга фарзандининг кўнглига йўл топишга кўмаклашади? (Очқич оятнинг юқорисидаги расмга қ.) б) Болангиз суҳбатга мойил бўлиши учун шахсан сиз нима қилдингиз?\n4 Баъзи ота-оналар фарзандлари билан айниқса ўсмирлик чоғида мулоқот қилиш қийин кечишини кузатмоқда. Масалан, болалар ўзини четга тортиб, шахсий фикр ва туйғуларини изҳор этишга унча хоҳиш билдирмайди. Мабодо сиз ҳам шундай вазиятда бўлсангиз, қандай йўл тутишингиз мумкин? Ўғил ёки қизингизга узундан-узоқ жиддий маърузалар ўқишнинг ўрнига, болангиз ўзини бамайлихотир ҳис қилган вазиятлардан фойдаланиб қолинг (Қонун. 6:6, 7). Шунингдек, биргалашиб бирон иш қилишга имкон изланг. Улар билан бирга пиёда ёки машинада айланиб, ўйин ўйнаб ёки уй юмушларини биргаликда бажариб турсангиз бўлади. Мана шундай вазиятларда ўсмир фарзандингиз ўзини эркин ҳис қилиб, суҳбатлашишга мойил бўлади.\n5 Шунча уринишларга қарамай, фарзандингиз суҳбатлашишни истамаяптими? Унда бошқача ёндашувни қўллаб кўринг. Масалан, қизингиздан: «Кунинг қандай ўтди? Нималар қилдинг?» — деб сўрашдан кўра, сизнинг кунингиз қандай ўтганини гапириб беринг. Ўшанда, эҳтимол у ўзининг куни ёки нималар қилгани ҳақида бирон нарса айтиб берар. Ёки бўлмаса, муайян мавзуда унинг фикрини билмоқчи бўлсангиз: «Сен шундай қилдингми?» — деб айтишнинг ўрнига: «Атрофдагилардан кимдир шундай йўл тутадими?» — деб сўранг. Унинг дўстлари бу масалада қандай фикрда экани ҳақида сўрашингиз мумкин. Сўнг эса, у дўстига қандай маслаҳат бериши мумкинлиги билан қизиқинг.\n6. Суҳбатга тайёр бўлиб, диққат билан тинглаш нимани англатади?\n6 Фарзандингиз билан очиқ мулоқот қилишни истасангиз, суҳбатга доим тайёр бўлиб, диққат ила тингланг. Агар у, суҳбатлашишга ҳамиша вақтингиз йўқлигини кўрса, муаммолари билан бўлишгиси келмай қолиши ҳеч гап эмас. Суҳбатга доимо тайёр эканингизни нимадан билиш мумкин? Бу: «Истаган пайт мен билан гаплашсанг бўлади»,— деб айтишдан кўпроқ нарсани ўз ичига олади. Ўсмир болангиз дардлашаётганида, муаммосини аҳамиятсиз деб билманг ҳамда асабийлашиб кетманг. Кўп ота-оналар бу борада яхши ўрнак кўрсатишмоқда. 19 яшар Кейла шундай деб бўлишди: «Дадамга турли мавзулар бўйича мурожаат қила оламан. У гапимни бўлмасдан ёки ҳукм қилмасдан диққат билан тинглайди. Сўнг жуда амалий маслаҳат бериб қўяди».\n7. а) Учрашиш каби мавзуларда суҳбатлашаётиб, мувозанатли бўлиш қандай ёрдам беради? б) Қандай қилиб ота-оналар болаларининг ғашини келтириши мумкин?\n7 Баъзида болангиз билан нозик мавзуларда, масалан учрашиш ҳақида суҳбатлашишингизга тўғри келади. Бундай пайтларда, унга бу мавзуда тўғри таълим бераётганингизга амин бўлинг. Тасаввур қилинг: Ресторанга бордингиз, менюни кўздан кечирсангиз овқатдан заҳарланиш тўғрисида огоҳлантиришлардан ташқари бошқа ҳеч нарса ёзилмаган. Эҳтимол у ердан кетиб, бошқа ресторанга борарсиз. Шу сингари, фарзандларингиз сиздан маслаҳат сўраганда, сиз фақатгина «менюдаги» овқатлардан заҳарланиш тўғрисидаги огоҳлантиришларни санаб ўтсангиз, уларнинг ғаши келиб, маслаҳатни бошқа жойда излай бошлаши мумкин (Колосаликларга 3:21 ни ўқинг). Аксинча, бундай вазиятда мувозанатли бўлиш маъқулроқ. 25 ёшли Эмили шундай деб бўлишди: «Ота-онам учрашиш тўғрисида мен билан суҳбатлашганда, бу мавзу борасида ҳеч қачон салбий гапиришмайди. Улар, кимдир билан танишиб, муносиб турмуш ўртоқ топиш қувонч келтиришини таъкидлашади. Бундай муносабат туфайли бу мавзуда бемалол сўз очаман. Улардан ҳеч нарсани сир тутмай, ҳаммасини айтиб бераман».\n8, 9. а) Гапни бўлмасдан тинглаш қандай фойда келтиради? б) Фарзандларингизни тинглаб қандай самараларга эришдингиз?\n8 Кейланинг вазиятида бўлганидай, сиз ота-оналар, суҳбатга тайёр эканингизни фарзандингизни сабр-бардош ва диққат ила тинглаш билан кўрсатасиз (Ёқуб 1:19 ни ўқинг). Қизини ўзи якка тарбиялаётган Катя қуйидагиларни айтиб берди: «Илгари, қизим билан гаплашишга тоқатим етмасди. Доим гапини бўлиб, чарчаганимдан ёки холи қолишни истаганимдан уни тинглагим келмасди. Ҳозир мен ҳам, қизим ҳам муносабатимизни ўзгартирдик. Қизим билан янада иноқ бўлиб қолдик».\nУларни билиш учун тингланг (3–9- хатбошиларига қ.)\n9 Роналд исмли киши, ўсмир ёшдаги қизи билан худди шундай қийинчиликни бошдан кечирди. У шундай дейди: «Қизим мактабда бир йигитни яхши кўриб қолганини айтиши билан жаҳлим чиқиб кетди. Бироқ Яҳова Ўз хизматчиларига сабр-бардош қилиб, мулоҳазакорлик билан ёндашгани тўғрисида фикр юритганимда, қизимга маслаҳат беришдан олдин, гапини охиригача тугатишига имкон бериш оқилона бўлишини тушуниб етдим. Бундай йўл тута олганимдан хурсандман! Аввал қизимнинг ҳис-туйғуларини тушунишга ҳаракат қиламан. У гапини тугатганидан кейин, у билан меҳр ила суҳбатлашиш осонроқ кечишини кузатдим. Қизим маслаҳатимни бажонидил қабул қилганида, қувончим ичимга сиғмади. У юриш-туришини ўзгартиришни истаётганини айтди». Болаларингиз билан тез-тез мулоқот қилиш, уларнинг фикри ва ҳис-туйғуларини билиб олишга кўмаклашади. Бу эса, фарзандларингиз қабул қилаётган қарорларга таъсир қилишингизга имкон беради *.\nФАРЗАНДЛАРИНГИЗГА ҒАМХЎРЛИК ҚИЛИНГ\n10, 11. Фарзандингиз ҳақиқатда қолиши учун қандай ёрдам берсангиз бўлади?\n10 Яхши чўпон, сурувидаги қўйлардан бири йўқолиб қолиши мумкинлигини тушунади. Эҳтимол қўй подадан унча узоқ бўлмаган жойдаги ўтларни еб юрар, кейин эса аста-секин подадан ажраб, йўқолиб қолиши ҳеч гап эмас. Шу сингари, фарзандингиз ҳам эҳтимол ёмон болаларга қўшилиб ёки зарарли ўйин-кулгиларга берилиб, аста-секин маънавийлигига хавф туғдирадиган йўлга оғиб кетиши мумкин (Ҳик. 13:20). Бундай ҳолатнинг олдини олиш учун нима қилсангиз бўлади?\n11 Фарзандларингизга таълим бераётиб, улар хавфли йўлда турганини пайқасангиз, имилламай ҳаракат қилинг. Болангизда бор бўлган илоҳий фазилатларни ривожлантиришга кўмаклашинг (2 Бутр. 1:5–8). Оилавий топинишни мунтазам ўтказиш, сизга қулай имконият яратади. Ушбу тадбир аҳамиятли эканлиги таъкидланиб, «Илоҳий хизматимиз»нинг 2008 йил октябрь сонидаги мақолада шундай деб ёзилган: «Доимий равишда ва сермазмун оилавий тадқиқ ўтказишда оила боши бурчлидир». Фарзандларингизни тарбия қилаётиб, севги ила берилган бу тадбирдан тўла фойда олишга ҳаракат қиляпсизми? Шубҳасизки, болаларингиз маънавий эҳтиёжларини қондириш учун жон куйдираётганингизни қадрлашади (Мат. 5:3; Филип. 1:10).\nУларни яхши боқинг (10–12- хатбошиларига қ.)\n12. а) Ёшлар оилавий топиниш тадбиридан қандай фойда олишмоқда? (Шунингдек, «Улар буни қадрлашади» номли рамкага қ.) б) Шахсан сиз оилавий топинишдан қандай фойда оляпсиз?\n12 Кариса исмли 19 яшар қиз оилавий топинишдан қандай фойда олаётганини кўриб чиқайлик. «Оилам билан жамулжам бўлиб, суҳбатлашишни жуда ёқтираман. Шундай пайтларда бир-биримизга меҳримиз янада ошиб, яхши хотиралар қолдиради. Дадам мунтазам равишда оилавий топинишни ўтказиб, унга жиддий ёндашгани, мени ҳам шундай муносабатни ривожлантиришга ундайди. Бундай ҳаракати, уни ота ҳамда оила боши сифатида ҳурмат қилишимга сабаб бўлади». 23 ёшли Бритни шундай дейди: «Оилавий топиниш мени ота-онамга янада яқинлаштирди. Бу тадбир орқали улар муаммоларимга бефарқ эмаслигини ҳамда чиндан менга ғамхўрлик қилишаётганини кўрсатишади. Бу шунингдек, оилавий ришталаримизни янада мустаҳкам қилади». Дарҳақиқат, айниқса оилавий топиниш орқали фарзандларингизни маънан озиқлантириш — улар учун яхши чўпон бўлишингизнинг энг аъло йўлидир *.\n13. Болада Яҳовага хизмат қилиш истаги пайдо бўлиши учун нима қилса бўлади?\n13 Яхши чўпон сурувини йўналтириш ва ҳимоя қилиш учун таёқдан фойдаланади. Чўпоннинг асосий мақсади — қўйларини «яхши яйловларга» олиб боришдир (Ҳиз. 34:13, 14). Ота-она сифатида сиз ҳам, шундай маънавий мақсадни кўзлаяпсизми? Шубҳасизки, болаларингиз Яҳовага хизмат қилишини ҳамда сано бастакори сингари: «Сенинг хоҳишингни адо этишдан завқ оламан, эй Худойим, Сенинг қонунинг юрагим тўридадир»,— дейишини хоҳлайсиз (Заб. 39:9). Ўзида бундай истакни ривожлантирган ёшлар ҳаётини Яҳовага бағишлаб, сувга чўмишади. Албатта, бунинг учун улар маънан етук бўлиб, Яҳовага чин юракдан хизмат қилишни исташи даркор.\n14, 15. а) Масиҳий ота-оналар қандай мақсад сари интилишлари даркор? б) Нима учун ўсмир ҳақ топиниш борасида шубҳаланиши мумкин?\n14 Мабодо фарзандингиз маънан ўсмаётган бўлса-чи? Эҳтимол, имони мустаҳкамлигидан шубҳаланаётгандирсиз? Фарзандингизда Яҳовага бўлган севгини ҳамда Унинг барча яхшиликлари учун миннатдорлик туйғусини ривожлантиришга интилинг (Ваҳ. 4:11). Шунда, у тайёр бўлганидан сўнг Аллоҳга топиниш борасида ўзи қарор чиқаради.\n15 Агар болаларингиз ҳақиқатни топганидан шубҳа-гумон қилаётган бўлса-чи? Унда уларни йўналтириб, Яҳовага хизмат қилиш, энг аъло йўл эканини ва бу уларга абадий бахт келтиришини кўришга қандай ёрдам беришингиз мумкин? Уларда бундай шубҳалар нега пайдо бўлаётганини билиб олишга ҳаракат қилинг. Масалан, ўғлингиз Муқаддас Китоб таълимотлари тўғрилигига қўшилмаяптими ёки тенгдошлари олдида эътиқодини ҳимоя қилишдан қўрқяптими? Қизингиз Худонинг меъёрлари доно эканидан иккиланяптими ёки бошқалар уни даврасига қўшмаётганидан ўзини ёлғиз ҳис қиляптими?\nУларни йўналтиринг (13–18- хатбошиларига қ.)\n16, 17. Қандай қилиб ота-оналар фарзанди Яҳова билан шахсий муносабатларни ривожлантиришига ёрдам бериши мумкин?\n16 Сабаби қандай бўлмасин, болангизга ҳақиқат борасидаги шубҳа-гумонларини енгишга кўмаклашинг. Қай йўсин? Масалан, кўп ота-оналар ўғли ёки қизини қуйидагича саволлар орқали суҳбатга чорлаши жуда амалий ва самарали эканига амин бўлишди: «Масиҳий бўлиш тўғрисида қандай фикрдасан? Ўзинг бундан қандай фойда оляпсан? Бу қандай қийинчиликлар билан боғлиқ? Ҳозирги ҳамда келажакдаги баракалар тўғрисида нима деб ўйлайсан? Бу баракалар қийинчиликларга қараганда, муҳимроқми?» Лекин бу каби саволларни бераётиб терговчи бўлманг. Аксинча, ўз сўзларингиз билан, қизиқарли ва самимий тарзда саволлар беришга ҳаракат қилинг. Суҳбат давомида, эҳтимол Марк 10:29, 30 ни муҳокама қиларсиз. Баъзи ёшлар, эҳтимол қоғозни иккита устунга бўлиб, бирида қийинчиликларни, иккинчисида эса баракаларни ёзма равишда санаб ўтар. Бу, муайян муаммони аниқлашга ва унинг ечимини топишга кўмаклашади. Агар қизиқувчилар билан «Таълимотлар» ва «Худонинг меҳр-муҳаббати» китобларини тадқиқ қилсак, фарзандларимиз билан худди шундай йўл тутиш ундан ҳам муҳимроқ эмасми?! Сиз шундай қиляпсизми?\n17 Вақт ўтиб, фарзандингиз кимга хизмат қилишни ўзи танлаши керак бўлади. Сиз бундай танловни қилганингиз, болангиз ҳам беихтиёр шундай йўл тутади дегани эмас. У Яҳова билан шахсий муносабатларни ривожлантириши даркор (Ҳик. 3:1, 2). Мабодо болангиз буни қилишга қийналаётган бўлса-чи? Уни қуйидаги саволлар борасида мулоҳаза юритишга унданг: «Худонинг мавжудлигини мен қаердан биламан? Тангри Яҳова менга чиндан ҳам ғамхўрлик қилаётганида, мени нима ишонтиряпти? Нега Яҳованинг меъёрлари менинг фойдам учун эканига аминман?» Болангизни сабр-тоқат билан йўналтириб, Яҳованинг йўли, энг яхши ҳаёт йўли эканига ўзи амин бўлишига кўмаклашинг * (Рим. 12:2).\n18. Ота-оналар энг буюк Чўпонга қандай тақлид қилишлари мумкин?\n18 Барча масиҳийлар энг буюк Чўпонга тақлид қилишлари даркор (Эфес. 5:1; 1 Бутр. 2:25). Ота-оналар сурувини, яъни азиз фарзандларининг аҳволини яхши билиб, Яҳованинг баракаларини олиши учун уларни йўналтириб туришга ҳаракат қилишлари муҳим. Шундай экан, ота-оналар, бундан буён ҳам болаларингиз ҳақиқат йўлида маҳкам туришига кўмаклашинг!\n^ 9- х.б. Кўпроқ маълумот олиш учун, «Қўриқчи минораси»нинг 2008 йил 1 октябрь сонидаги 18–20- саҳ. қ.\n^ 12- х.б. Кўпроқ маълумот олиш учун «Қўриқчи минораси»нинг 2009 йил 15 октябрь сонидаги 29–31- саҳ. «Оилавий тадқиқ нажот учун муҳим!» номли мақолага қ.\n^ 17- х.б. Бу борада батафсил маълумотни «Охират. У нима ўзи? У қачон келади?» номли рисоланинг 18–21- саҳ. мақолага қ.\nУЛАР БУНИ ҚАДРЛАШАДИ\nОилавий топинишдан фойда олаётган иккита ўсмирнинг самимий шарҳлари устида мулоҳаза юритинг:\n«Оилавий топиниш, ҳам бир-биримизга, ҳам Яҳовага яқинлашишга кўмаклашади. Мен шахсиятим ва маънавий соғлигим ҳақида кўп нарсаларни билиб оламан. Бу тадбир менга қайси соҳада яхшиланишни кўришга ёрдам беради».\n«Оилавий топиниш, ҳамма ўз фикрларини эркин билдиришига яхши имкон яратади. Бу, ҳар кунги ташвишларни четга суриб, маънавийлигимизга диққатли бўлишимиз учун қулай пайт. Бир вақтлар бунинг уддасидан чиқа олмасдик, ҳозир эса қила оляпмиз. Бу чиндан ҳам барака!»


Янгилик яратишдан тўхтамайлик, азиз устозлар! » "Оқдарё овози" газетаси\nМадина Ўроқова туман халқ таълими бўлимига қарашли 5-умумтаълим мактабида она тили ва адабиёт фанларидан дарс бериб келмоқда. Унинг ўқувчилари туманда ўтказиладиган “Билимлар беллашуви” ва фан олимпиадаларида фаол иштирок этиб, фахрли ўринларни эгаллаб келмоқда. Мамалакатимизда жадал суръатлар билан олиб борилаётган таълим ислоҳотларига ҳозиржавоблик билан фаолият юритишда, замон билан ҳамнафас бўлиб инновацион таълим технологияларидан фойдаланиб, таълим-тарбия жараёнини ташкиллаш-тиришда барчага ўрнак бўлмоқда.\nМадина Ўроқованинг “Она тили ва адабиёт дарсларида АКТ воситаларидан фойдаланишнинг аҳамияти” мавзусидаги иш тажрибаси СамДУ ҳузуридаги ХТХҚТМО ҳудудий маркази Тилларни ўқитиш методикаси кафедраси ўқитувчиси Р.Тошниёзова томонидан оммалаштирилди.\nҚуйида Мадина Ўроқованинг “Бир ёғи оқ, бир ёғи қора” методи асосидаги иш тажрибасидан намуна ҳавола этилади.\n“Бир ёғи оқ, бир ёғи қора” методи\nЎқувчининг кенг ва мантиқли фикрлаши, фикрни саводли ифодалаши, оғзаки ва ёзма нутқининг равон бўлиши учун ҳамда ўзбек адабиёти тарихи, халқ оғзаки ижоди, мумтоз шарқ адабиёти, замонавий адабиёт, жаҳон адабиёти, адабий-бадиий асарлар мазмуни, ғояси ва муаммоси, ижодкорларнинг ҳаёти ва ижоди ҳақидаги билим, малака ва кўникмаларининг шаклланиши учун она тили ва адабиёт фанларидан чуқурроқ билим берилиши талаб этилади. Шу нуқтаи назардан она тили ва адабиёт фанларини ўқитиш бўйича давлат таълим стандарти ишлаб чиқилди.\nБугунги кунда дарсларни анъанавий тарзда ташкил қилиш, назорат ишларида оддий тест, савол-жавоблардан фойдаланиш ҳам ўқувчиларнинг зерикишига сабаб бўлмоқда. Биз ахборотлар асрида яшаяпмиз. Таълим-тарбия жараёнини замон билан ҳамнафас тарзда олиб боришимиз бугунги кун талабларидан бирига айланмоқда. Бунинг учун биз ўқитувчилардан дарсларимизда АКТдан, янги педагогик технология ва методлардан, дидактик топшириқлардан, ўқув фильмларидан ўринли фойдаланишимиз, ўзимиз ҳам янги метод, ўйин, усул, дидактик топшириқлар яратиб, дарс жараёнига тадбиқ қилишимиз талаб этилади.\nДарсларимизни бошқа фанлар билан алоқадорликда ташкил қилиш, синф ўқувчиларини гуруҳларга бўлишда ҳам ўзгача усуллардан фойдаланиш орқали ўқувчиларнинг дарсимизга қизиқишини оширишимиз мумкин. Масалан, китоб томонидан ички ишларга ариза бериш орқали китобнинг йўқолган варақларини топишга ёрдам бериш мақсадида синф ўқувчиларини ”Адвокат”, ”Детектив”, ”Изқувар” гуруҳларига бўлиш орқали ўқувчиларни фаоллаштириш, қизиқтириш яхши натижа беради. Бунда дарс ҳам бошқа фан билан алоқадорликда ташкил қилинади, ҳам ўқувчиларда ариза ёзиш кўникма ва малакалари ривожланади. Бундан ташқари, 5-6-7-синфларга она тили фанидан дарс мавзуларини оддий ахборот бериш орқали тушунтиришдан кўра эртак усулида айтиб бериш яхши самара беради. Бундай дарслар ўқувчиларни қизиқтириши билан бир қаторда ёдида яхши сақланишига ҳам ёрдам беради.\nТест жараёнларида АКТдан фойдаланиш ҳам қулай, ҳам фойдали. ”Спринг қуиз Макер” дастурининг 2 хил тест тури асосида тестлар ишлаб чиқиб ёки ностандарт тестлар ишлаб чиқиб, улардан назоратларда, дарсларда фойдаланиш қулай ва қизиқарли.\nБиз ўз фанимиз юзасидан ўқувчиларнинг билим самарадорлигини оширишимиз учун, энг аввало, дарсимизга уларни қизиқтира олишимиз лозим. Чунки инсон ёқтирган таомини ейди, ёқтирган либосини кияди, ёқтирган мусиқасини тинглайди, ҳатто ёқтирган машғулоти билан шуғулланади. Шундай экан, бизнинг фанимиз ҳам ўқувчиларнинг ёқтирган ва қизиққан фанига айлансин. Бунинг учун биз яратишдан, ижод қилишдан тўхтамас-лигимиз, ҳар бир дарсимизга янгилик олиб кириб, ўқувчиларни қизиқтиришимиз лозим. Ахборот комму-никатив технологияларнинг шиддат билан ривожланиши таълим тизимида одатий дарслардан чекиниб, ўқувчилар қобилиятини, билимини ўстиришга хизмат қилувчи педагогик технологиялар ва усулларни дарсларга татбиқ этишни тақозо қилмоқда.\nБизга маълумки, баъзи асар қаҳрамонларининг ижобий томонлари билан бир қаторда салбий томонлари ҳам бўлади. Мана шу жиҳатларини таҳлил қилишда “Бир ёғи оқ, бир ёғи қора” методи яхши самара беради. Бунда айлананинг бир ёғи қора, бир ёғи оқ бўлади ва ўртасидан кесилади ҳамда тескари қилиб бирлаштирилиб қўйилади. Асар қаҳрамони айтилади, ўқувчи эса айлананинг бир томонини танлайди. Оқ тарафи тушса, қаҳрамоннинг ижобий томонларини, қора тарафи тушса, салбий томонларини айтиб, фикрини асардаги воқеалар асосида исботлаб бериши лозим. Айлананинг иккинчи томонини эса ўз-ўзидан иккинчи ўқувчи ёки кейинги гуруҳ олиб жавоб бериши керак бўлади. Агар ўқувчи асар қаҳрамонининг ижобий ёки салбий томонинигина айтиб, фикрини асар воқеалари асосида исботлаб беролмаса, 3 балл, исботлаб берса, 5 балл қўйилади.\nИлгари яратилган бадиий асарларимизнинг деярли барчасида ижобий қаҳрамонларимизда ижобий жиҳатлар, салбий қаҳрамонларимизда салбий жиҳатлар умумлаштирилган бўлса, ҳозирги кунда яратилаётган бадиий асарларимизда эса ижобий қаҳрамонларимизда ҳам салбий, салбий қаҳрамонларимизда ҳам ижобий жиҳатларни кўп учратишимиз мумкин. Мана шундай қаҳрамонларни таҳлил қилиш учун яратган ушбу методим ўқувчиларда синчковлик, изланувчанлик, ўз фикрини исботлай олиш каби қобилиятларини ривожлантиради, деб ўйлайман.\n8-синф Адабиёт дарслигида берилган Асқад Мухторнинг “Чинор” романидаги Акбарали образини мисол тариқасида келтиришимиз мумкин. Бу образда ижобий сифатлар билан бир қаторда салбий жиҳатларни ҳам учратамиз.\n“Чинор” романидан Акбарали\nБу метод орқали ўқувчилар асарни ўқиш давомида қаҳрамонларнинг ижобий ва салбий томонларига кўпроқ эътибор бериб, қунт билан ўрганади ва сўзини исботлаш учун асардаги воқеаларни ҳам таҳлил қилади.\nФРАНЦИЯЛИК МЕҲМОНЛАР ОҚДАРЁГА ТАШРИФ БУЮРИШДИ


Фош бўлган миллиардлар ёки “панама ҳужжатлари” ортида нима ётибди? - Иқтисодиёт - PressNews.uz\nБош Саҳифа / Иқтисодиёт / Фош бўлган миллиардлар ёки “панама ҳужжатлари” ортида нима ётибди?\nФош бўлган миллиардлар ёки “панама ҳужжатлари” ортида нима ётибди?\nҚўшилди: 19 апрел 2016 12:00\nЎтган ҳафтада дунё миқёсидаги шов-шувга сабаб бўлган воқеалардан бири “Панама ҳужжатлари”нинг ошкор этилиши бўлди. Мазкур можаро ўнлаб давлат раҳбарлари, сиёсатчилар, санъаткор ва спортчиларнинг оффшор ҳудудларда йўлга қўйган яширин бизнесларини оммага ошкор қилиб қўйди.\nОффшор бизнес нима дегани?\nҲар бир инсон – у сиёсатчими, санъаткорми, спортчими – бой бўлишга, кўпроқ бойлик тўплашга ҳақли. Бойликни тўплашнинг ўзи бўлмайди. Айниқса, солиқ юки ҳар қандай инсонни ўйлантириб қўяди. Қани энди энди кўпроқ пул топиб, камроқ солиқ тўлашнинг имкони бўлса?\nОффшор сўзининг луғавий маъноси “қирғоқдан узоқда” деганидир. Дунёдаги оффшор ҳудудлар айнан ана шундай илинжни қондириш мақсадида очилади. Яъни у ерда ўз бизнесини, корхонасини очган одам муайян солиқ имтиёзларига эга бўлади. Бундай ҳудудлар антик даврда қадимги Юнонистон ва Римда ҳам мавжуд бўлган. Савдогарлар учун солиқ миқдори камайтирилган савдо нуқталарига тожирлар оқиб келаверган. Асрлар ўтгани сайин бизнеснинг бу тури ҳам такомиллашиб борган.\nЯъни камроқ солиқ олиш эвазига кўпроқ ва бойроқ одамларни ўз бозорингга таклиф этасан ва шу баҳонадада каттароқ фойда кўрасан. Янаям соддароқ қилиб тушунтириш учун қадимий бир ривоятни эслаш жоиз: Бозорда бир косиб ўз маҳсиларига жуда кам нарх қўйиб, жуда катта фойда кўраркан. Яъни бошқалар битта махсига 10 танга фойда қўйиб, бир кунда атиги иккита махси сотса, у икки танга фойда қўйиб 20 та махси сотаркан. Яъни бошқалар бир кунда 20 танга фойда кўрса, у 40 танга даромад қиларкан.\nГарчи бугунги кунда айрим мамлакатлар тижоратнинг бу турига қарши чиқаётган бўлса, дунёда оффшор ҳудудлар ҳамон ишлаб турибди. Айрим давлатлар ўзини бутунлай оффшор ўлка сифатида эълон қилган. Марказий Америкадаги Панама Республикаси ҳам ана шундай ҳудудлар сирасига киради.\nБу мамлакатда ўнлаб сиёсатчи ва машҳурлар ўз сармоясини турли кўринишда расмийлаштириб, бойлиги ва сирлари ишончли қўлларда эканидан бамайлихотир ўз ишларини қилиб юришганда, бирданига интернет оламида Панаманинг Mossack Fonseca юридик компанияси архивида турган яширин маълумотлар яшин тезлигида тарқала бошлади.\nМутахассислар фикрича, ушбу архив 1977-2015 йилларга оид ҳужжатларни ўз ичига олган бўлиб, унинг умумий ҳажми 11,5 миллион файл ёки 2,6 террабайтни ташкил этади. Бу архивда юзлаб таниқли шахслар, сиёсатчилар, санъат ва спорт юлдузлари, шунингдек 12 нафар амалдаги ва собиқ давлат раҳбарларига оид яширин маълумотларни ҳам учратиш мумкин.\nУшбу 2015 йилнинг бошларида архив номаълум манбадан Германиянинг Süddeutsche Zeitung газетаси ходимлари қўлига тушиб қолади. Улар Американинг Журналистик текширувлар бўйича халқаро консорциум (International Consortium of Investigative Journalists-ICIJ) шафелигида бу ҳужжатларни бир йил давомида ўрганиб чиқишди. Жорий йилнинг 3 апрель куни эса, мазкур ҳужжатлардан олинган маълумотлар ошкор этила бошланди. Бироқ, ҳужжатларнинг ҳажми жуда катта. Бу архивга тўғридан тўғри интернет орқали киришнинг имкон йўқ. Аммо, бу “хазина”нинг калити энди журналистларнинг қўлида. Яъни истаган пайтларида, исталган маълумотни фош қила оладилар.\nФош бўлган миллиардлар\nНорасмий тарзда “Панама архиви” ёки “Панамагейт” номини олган бу можаро кўплаб давлат раҳбарларининг оромини ўғирлади. Ушбу фахрий рўйхатдан жой олган сиёсатчилардан бири Исландия бош вазири Сигмундур Давид Гюнлёйгссон эди. Унинг ҳам давлатга тегишли 4 миллион долларни айнан мазкур оффшор зонада сармоя сифатида киритгани маълум бўлгач, мамлакатда унга нисбатан норозилик намойишлари бошланди. “Эс борида этагини ёпиш”ни афзал билган Гюнлёйгссон муддатидан ўз ихтиёри билан истеъфо берди.\nБуюк Британия бош вазири Дэвид Кэмерон ва унинг отаси Иэн Кэмронннинг ҳам оффшор ҳудудда катта миқдордаги капитали борлиги маълум бўлди Reuters маълумотларига кўра, Лондондаги солиқ идоралари ота-боладан мазкур ишга оид тегишли ҳужжатларни талаб қилишган. Агар улар солиққа оид инглиз қонунларини бузгани аниқланса, Кэмеронлар оиласи каттагина молияий зарар кўриши тайин.\nMossack Fonsecaнинг фош бўлган ҳужжатлари Испания солиқ хизматининг ҳам пайтавасига қурт туширди. Чунки, “қора рўйхат”да қирол Филипп IV дан тортиб. “Барселона” ҳужумчиси Леонель Месси ва кинорежиссёр Педро Альмодоварагача машҳурларни топиш мумкин.\n“Панама ҳужжатлари”дан Озарбойжон президенти Илҳом Алиев ва унинг оила аъзолари ҳам ўрин олган. Мазкур ҳужжатларга асосланган ҳолда Алиевнинг икки қизи Лайло ва Орзунинг номида миллиардлаб доллар ҳисобидан ўлчанадиган компаниялар номи ошкор этилди. Бироқ, мамлакат қонунларига кўра, Президентнинг фарзандлари тадбикорлик фаолияти билан шуғулланиши мумкин ва ўз маблағини қаерда, қандай ишлатишни тадбиркорнинг ўзи ҳам қилади.\nУкранина Президенти Петр Порошенко ҳам ушбу ўзининг ширинликлар ишлаб чиқарувчи “Рошен” компанияси орқали бу рўйхатдан ўрин олган. Маълум бўлишича, у компанияси активларининг катта қисмини “оффшор-ҳудуд”даги компанияларга сотиб, шу орқали давлатдан солиқни яширишда айбланмоқда.\nФИФАни ҳам тинч қўйишмади\nПанамагейт можароси бир қатор нуфузли ташкилотлар, хусусан ФИФАни ҳам четлаб ўтмади. Мазкур ҳужжатларда Халқаро футбол федерациясининг янги президенти Жанни Инфантино ишкал ишларга аралашиб қолгани акс этган. Жумладан у УЕФАда ишлаган пайтида чемпонлар лигаси ўйинларини намойш этиш ҳуқуқини аргентиналик тадбиркорлар Уго ва Мариано Хинкисларга сотган. Улар эса, бьу товарни уч баравар қимматига бошқа телекомпанияга пуллашган. Гап шундаки бу ота-бола тадбикорларга тегишли бўлган Cross Trading компанияси ҳам айнан оффшор ҳудудда рўйхатдан ўтказилган. Бинобарин Панамагейт ҳужжатлари орасида ФИФА раҳбарининг ҳам имзоси учрагани бу борада шов-шувга сабаб бўлди.\nЭкспертлар фикрича бу ўринда ФИФА раҳбари ҳеч қандай ноқонуний иш қилмаган, балки қонуний ҳужжатга имзо чеккан ҳолос. Чайқовчилик ка қўл ургна ота-бола Хинкиснларнинг хатти-ҳаракатларига Инфантинонинг алоқаси йўқ. Айни пайтда АҚШда ота-болага нисбатан жиноий иш қўзғатилган. Бу иш қандай якун топиши ҳозир қоронғилигича қолмоқда.\nМақсад нима ўзи?\nҲали журналистика тарихида том маънодаги бундай “қиммат” ҳужжатларнинг ошкор этилиши кузатилмаган экан. Хўш бундан мақсад фақат газетанинг тирадини ошириб, у орқали катта пул ишлаш холосми?\nАгар кенгроқ фикр юритилса-чи? Айрим экспертлар бу ўринда журналистларнинг шунчаки ижрочи эканини баён қилмоқда. “Панама ҳужжатлари”да АҚШ фуқароларнинг бошқаларги нисбатан сезиларли даражада камлиги шубҳа уйғотади. Ҳолбуки, дунённг энг бой ва машҳур инсонлари асосан шу давлатда яшайди. Бу рўйхатда Россия маъмурлари, айниқса президент Путинга яқин инсонларнинг борлиги вазиятни бир мунча ойдинлаштиради.\nАйрим мутахассислар бу можаро айнан Россияга қарши уюштирилганини ошкора эътироф этишмоқда. Хуллас... қолганини вақт кўрсатади.


Git - Git асоси\n1.3 Иш бошланиши - Git асоси\nХўш Git бир оғиз сўз билан айтганда нима ўзи? Бу қисмни ўзлаштириш муҳим, агарда сиз, Git нима ва унинг ишлаш услублари қанақалигини тушунсангиз ундан самарали фойдаланишингизда сизга онсон бўлади. Git ни ўрганиш давомида бошқа Subversion ёки Perforce каби ТБТ лари ҳақида билганларингизни барчасини унутишга ҳаракат қилинг. Git да фойдаланувчи ойнаси бошқа ТБТ ларники каби бўлгани билан ундаги ахборотлар ва ахборот устидаги ишлар бошқа тизимлардагидек эмас. Бу фарқлар ҳақидаги билимингиз сизни Git билан ишлаш давомида адашишдан ҳимоялайди.\nНусхалар патчлар ўрнига\nGit нинг бошқа ТБТ (масалан, Subversion ва унга ўхшаш) лардан асосий фарқи – бу Git нинг маълумотларга қандай қараши. Кўпчилик бошқа тизимлар ахборотларни файлларнинг ўзгариш(патч)лари рўйҳати кўринишида сақларди. Бундай тизимлар (CVS, Subversion, Perforce, Bazaar ва бошқалари) расмда кўрсатилганидек ҳар бир файлга ўзгартириш киритиш вақтида сақланувчи маълумотларга файллар ва ўзгаришлар тўплами сифатида қарайди.\nFigure 4. Бошқа тизимлар маълумотларни - ҳар бир файл учун асос талқинларининг ўзгариши кўринишида сақлайди.\nGit ўз маълумотларини бундай кўринишда сақламайди. Бунинг ўрнига Git сақланувчи маълумотларни катта бўлмаган файллар тизимининг нусхалари тўплами сифатида қарайди. Ҳар сафар сиз лойиҳанинг жорий талқинини фиксирлаган вақтингизда Git айни вақтда лойиҳанинг барча файллар нусхаларини сақлайди. Самарадорликни ошириш мақсадида файл ўзгартирилмаган бўлса бундай файлларни нусхасини яратиш ўрнига аввалги сақланган нусхага тегишли йўлланмани яратади. Ушбу жараён расмда ифодаланган.\nFigure 5. Git маълумотларни маълум бир вақтдаги ҳолатларини нусхаси кўринишида сақлайди.\nБу Git ва деярли барча бошқа талқинларни бошқарувчи тизимлар орасидаги муҳим фарқдир. Шу туфайли Git ҳар бир талқинларни бошқариш тизимининг турли хил ёндашувларини кўриб чиқади ва бу ҳислатни бошқа тизимлар ҳам Git дан олишган. Git оддий ТБТ дан кўра кўпроқ катта бўлмаган файллар тизимига ўхшайди. У бу тизим устидан ишлай оладиган кучли ускуналарига эга. Git да тармоқланиш даги Git да тармоқлар билан ишлаш мавзусига келганимизда биз маълумотларни бундай тушуниш қандай ютуқлар беришини билиб оламиз.\nДеярли барча амаллар - маҳаллий\nКўп амалларни бажариш учун Git га фақат маҳаллий файл ва манбалар зарур, шунингдек одатда тармоқдаги ўзга компьютерлардаги маълумот ҳам керак эмас. Агар сиз тармоқдаги ушланиб қолишларга боғлиқ бўлган марказлаштирилган тизимлар билан ишлаган бўлсангиз Git ни ишлатиб анча ўзингизни енгил ҳис қилишингиз тайин. Сабаби лойиҳанинг бутун тарихи сизнинг маҳаллий дискингизда сақланади ва кўп амаллар бир зумда бажарилади.\nМисол учун тарихни кўрсатиш учун Git уни сервердан юклаб олмайди балки сизнинг маҳаллий омборингиздан ўқиб кўрсатади. Шунинг учун тарихни бир зумда кўришингиз мумкин. Агар сизга жорий ва бир ой олдинги талқинлар орасидаги ўзгаришни кўриш керак бўлса, ТБТ серверидан фарқни сўраш ёки ундан эски файлни юклаб олиб кейин маҳаллий солиштиришни амалга ошириш ўрнига Git бир ой олдинги файлни (маҳаллий дискдан) олиб орасидаги фарқни шу жойнинг ўзида ҳисоблаб бера олади.\nБундан ташқари маҳаллий ишлаш тармоққа ёки VPN га ҳуқуқ бўлмаса ҳам анча иш қилиш мумкинлигини англатади. Агарда сиз самолётда ёки поездда бўлсангиз ва ишлашни хоҳласангиз бемалол ўзгаришларни сақлаб ва тармоққа уланиш имконияти пайдо бўлганидан кейин бу ўзгаришларни серверга жўнатишингиз мумкин бўлади. Агар сиз уйга келсангиз ва VPN мижоз дастури ишламаса барибир ишлашни давом эттиришингиз мумкин. Кўпчилик бошқа тизимларда бундай имконият йўқ ёки бўлсада қулай эмас. Масалан, Perforce ни ишлатган ҳолда серверга уланмасдан жуда ҳам кам ишларни қила оласиз. Subversion ва CVS лар билан ишлаб файлларни таҳрирлаш мумкин, лекин ўзгаришларни маълумотлар омборига сақлаш мумкин эмас(сабаби у омбордан узилган). Деярли ҳеч нарса эмасдек, бироқ сиз кейинчалик бу қанчалик ишга таъсир қилишининг гувоҳи бўласиз.\nGit – маълумотларнинг бутунлигини таъминланишини кузатади\nGit ихтиёрий файлларни сақлашдан олдин текширув йиғиндисини (контрольную сумму) ҳисоблаб чиқади ва бу файлнинг индекси бўлиб хизмат қилади. Шунинг учун файл ёки папка ичидагиларни Git билмайдиган тарзда ўзгартириб бўлмайди. Git нинг бу функцияси унинг асоси сифатида қурилган бўлиб, фалсафасининг муҳим ташкил этувчиларидан бири ҳисобланади. Агар маълумотлар узатиш вақтида ёки дискда бузилса Git бу ҳақда доим ҳабар беради.\nGit нинг текширув йиғиндисини ҳисоблашда ишлатадиган механизми SHA-1 хеш дея аталади. Бу 40 та ўн олтилик саноқ системасидаги белгидан (0-9 ва a-f) иборат бўлган сатр SHA-1 хеш тахминан қуйидагича кўринишга эга:\nGit билан ишлаш жараёнида, Git да хеш кенг ишлатилганлиги боис доимий равишда унга дуч келасиз. Аслида ҳам Git ўз маълумотлар омборида файлларни номлари билан эмас балки уларнинг ташкил этувчилари билан яратилган хешларини сақлайди.\nGit га маълумотлар тез-тез фақат қўшилиб туради\nGit да сиз қилаётган амалдаги ҳамма ҳаракатлар - фақат маълумотларни омборга қўшади. Тизимни маълумотларни ўчиришга мажбурлаш ёки тизимда бирор қайтариб бўлмайдиган ишни қилиш жуда қийин. Бошқа ТБТ лар каби сақланмаган маълумотларни йўқотиш мумкин, бироқ уларни фиксирланганидан кейин йўқотиб қўйиш жуда қийин. Бу янада қийин агарда сиз ўзгаришларни бошқа омборга жўнатиб турсангиз.\nШунинг учун Git ни ишлатиш – кўнгил тўқлик, чунки ниманидир бузиб қўйишдан чўчимасдан бемалол тажриба ўтказиш мумкин. Git маълумотларни қандай сақлаши ҳақида батафсилроқ ва йўқотилган туюлаётган маълумотларни тиклаш тўғрисидаги маълумотларни олиш учун Ўзгаришларни бекор қилиш бўлимни ўқинг.\nЭнди диққат. Бу кейинги ўрганишларингиз силлиқ кетиши учун Git ҳақида эсда сақлашингиз керак бўлганларидан энг муҳими. Git да файллар қуйидаги уч ҳолатдан бирида бўлиши мумкин: фиксирланган (committed), ўзгартирилган (modified) ва тайёрланган (staged). ``Фиксирланган`` файл сизнинг маҳаллий омборингизда сақланганлигини англатади. ``Ўзгартирилган`` файлларга ўзгартирилгану лекин фиксирланмаганлар киради. ``Тайёрланган`` файллар – бу ўзгартирилган файлларнинг навбатдаги жўнатишга (commit) ажратилганлари.\nШу тариқа Git ишлатилган лойиҳада уч қисм мавжуд: Git каталоги (Git directory), ишчи каталог (working directory) ва тайёрланган файллар соҳаси(staging area).\nFigure 6. Ишчи каталог, тайёрланган файллар соҳаси, Git каталоги.\nGit каталоги – Git ни сизнинг лойиҳангиз объектларининг метамаълумотларини ва маълумотлар омборини сақлайдиган жойи. Бу Git нинг муҳимроқ қисми, айнан у сиз бошқа компьютердан омборни клонлаштираётган вақтингизда нусхаланади.\nИшчи каталог – бу сиқилган маълумотлар омборидан маълум бир талқиннинг кенгайтирилган нусхаси. Ушбу файллар Git каталоги сиқилган маълумотлар омборидан олинади ва уларни сиз кўришингиз ва ўзгартиришингиз учун дискка кўчирилади.\nТайёрланган файлларнинг соҳаси — бу оддий файл, одатда Git каталогида сақланади ва у ўзида навбатдаги жўнатишга нималар кириши ҳақидаги маълумотни сақлайди. Баъзида уни ``index`` деб аташади, лекин охирги пайтларда уни тайёрланган файллар соҳаси (stagingarea) деб аташ стандартга айланиб бормоқда.\nGit дан фойдаланган ҳолатдаги стандарт иш жараёни қуйидагича кўринишда:\nСиз ишчи каталогингизда файлларни ўзгартирасиз.\nСиз тайёрланган файллар соҳасига файлларни нусхасини қўшиб уларни тайёрлайсиз.\nСиз жўнатасиз. Бу пайтда нусхалар тайёрланган файллар соҳасидан Git каталогига сақланади.\nАгар файлнинг ишчи талқини билан Git каталогидаги талқини мос келса файл фиксирланган ҳисобланади. Агар файл ўзгартирилган ва тайёрланган файллар соҳасига қўшилган бўлса у тайёрланган. Агарда файл маълумотлар омборидан юклаб олинганидан кейин ўзгартирилсаю ва тайёрланмаган бўлса у ҳолда у ўзгартирилган дейилади. Git асослари бўлимда сиз ушбу уч ҳолат ҳақида имкон қадар қандай ундан фойдаланиш ёки ушбу тайёргарликни ўтказиб юборишни батафсилроқ билиб олишингиз мумкин.


Евро-2020 ғолибини олдиндан аниқлашга уриниб кўришди (видео) - xabar.uz\nЕвро-2020 ғолибини олдиндан аниқлашга уриниб кўришди...\n10.07.2021 22:54 0 2729\nЛондондаги ZSL ҳайвонот боғида сурикатлар ёрдамида Европа чемпионати (Евро-2020) финалида қайси терма жамоа ғолиб чиқишини аниқлашга уриниб кўришди.\nҲайвонот боғи ходимлари ерга Англия ва Италия байроғини ўрнатиб қўйишди. Жониворлар улардан бирини йиқитса бас эди. Байроқлар атрофида беш дақиқалар атрофида куймаланган сурикатлар охир-оқибат Англия байроғини қулатишди. Яъни Англия ғалаба қозонади, дейишмоқда. Ҳолбуки, мантиқан олганда, байроқнинг қулаши яхшилик аломати эмас...\nНима бўлганда ҳам барчаси эртанги финалда ҳал бўлади. Навбатдаги Европа чемпионини аниқлаш учун Италия – Англия финали 11 июль куни (Тошкент вақти билан 12 июлга ўтар кечаси соат 00:00 да бошланади) бўлиб ўтади.\nМаълумот учун: футбол ватани дейиладиган Англия ҳали ҳеч қачон Европа чемпиони бўлган эмас, фақат 1968 ва 1996 йилларда бронза медалларни қўлга киритган. Инглизлар фақат бир марта Жаҳон чемпиони бўлишган — 1966 йилда.\nИталия терма жамоаси эса бу борада анчайин муваффақиятли: бир марта Европа (1968 й.), тўрт карра Жаҳон чемпиони (1934, 1938, 1982, 2006 йиллар). Учинчи маротаба Европа чемпионати финалига чиқишди, олдингилари: 2000 ва 2012 йилларда.\nАнглия Италия башорат Евро-2020 сурикатлар\nХориж 28/06, 21:14


Туркия парламентидаги муштлашувда икки аёл депутат жабрланди\n18:02 / 20.01.2017\nТуркия парламентида рўй берган муштлашув натижасида икки нафар депутат жиддий жароҳат олди. Парламентда Туркиянинг президентлик бошқарув шаклига ўтишини кўзда тутувчи конституцион ислоҳотлар муҳокамаси кетаётган бўлган. Бу ҳақида 20 январь, жума куни Hurrieyt нашри хабар берди.\nМуштлашув мустақил депутат Айлин Назлияканинг қонун лойиҳасига қарши чиқиб, ўз норозилигини трибунада қўлларини кишанлаб билдирганидан кейин авж олди. Ҳукмрон Адолат ва тараққиёт партияси (АТП) депутатлари уни трибунадан олишга уринишди, мухолифат депутатлари эса аёлни ҳимоя қилишга киришишди. Натижада АТПнинг бир депутати ва курдларнинг Халқлар демократияси партияси (ХДП)нинг бир депутати жароҳат олди. Икки аёл ҳам залдан тез ёрдам замбилида олиб чиқиб кетилди.\nАсосий қонунга ўзгаришлар киритиш лойиҳаси АТП партияси ташаббуси билан ишлаб чиқилган.\nКонституциявий ўзгаришларни референдумга олиб чиқиш учун лойиҳа 550 депутатдан 330 нафари томонидан қўллаб-қувватланиши керак бўлади. Парламентда 355 ўринга эга Адолат ва тараққиёт партияси (АТП) ҳамда Миллий ҳаракат партияси (МҲП) депутатлари референдумни қўллаб-қувватлашмоқда. Мухолифат партиялар - Халқ-республика партияси (ХРП) ва Халқлар демократияси партияси (ХДП) мазкур лойиҳага қарши чиқмоқда ва Туркия президенти Ражаб Тоййиб Эрдўғанни яккаҳокимлик ўрнатишга уринишда айбламоқда.


Пойтахтдаги Қўйлиқ бозорида 12 қути мандарин ўғирлаб кетилди\nТошкент: Қуйлюк бозорида ўғри 12 қути мандарин ўғирлаб кетди\n3 Aprel 16:56 Ҳодисалар\nБОЗОР МАНДАРИН ЎҒРИ Қуйлук\nТошкент шаҳрида Қуйлюк бозори сотувчиси 44 ёшли Дилшод О. У.ни ўғирлаб кетишди, ундан 12 қути мандарин ўғирлаб кетишди.\nЦитрус мевалари 15-мартга ўтар кечаси эгаси йўқлигида ғойиб бўлди. Бектемир тумани ИИБ ходимлари мандарин ўғрисини изига тушди – у 33 ёшли Хасан Б. бўлиб чиқди.\nҲозирда гумонланувчи қўлга олиниб, унга нисбатан Жиноят кодексининг 169-моддаси (ўғирлик) билан жиноят иши қўзғатилган. Тергов давом этмоқда.\nҚашқадарё: Lacetti ва Nexia-3 автомобиллари тўқнашиб кетди\nФолбин нима учун 3000 доллар олгани учун маълум бўлди\nЎзбекистон Республикаси Ички ишлар вазирлиги линчалашни тасвирга олган видеога изоҳ берди


Қори акамизга эргашиб « Ўзбекистон Халқ Ҳаракати\nҚори акамизга эргашиб\n25 February 2013 - 12:59\nҚори акамиз Обидхон қори Назаров (Аллоҳ у кишига шифо берсин) фаолиятларини эслаб ўз фикрларимни билдирмоқни маъқул топдим. Булар фақат менинг ўз фикрларим ва уларнинг баъзилари тўғри, қайсиларинидир нотўғри дея қабул қилишингиз мумкин. Туғриларини Аллоҳдан дея қабул қилинг, хатолари эса узимдандир.\nҚори акамизни нима сабабдан отиб кетишди? Жавоб эса бу: чунки у киши ҳеч қачон золимнинг зулмига жим қараб турмасдилар ва унга қараб “сен золимсан” деб айта олардилар! Ҳар доим ҳақ ва адолат томонида бўлардилар. Золим подшоҳ ва унинг малайлари ўрнатган қонхўр режимга қарши сўз ва қалам билан курашардилар. Халқнинг дардига малҳам бўлиб яшаганлари учун ҳам халқ у кишини севар, ҳамда ўз йўлбошловчиси деб биларди. Муҳожиротда ҳам кори акамиз тинмасдан курашиб яшадилар, издошларини ҳам адолат курашчиси қилиб тарбиялашга ҳаракат қилдилар…..\nЭнди у кишининг отиб кетилиш сири ўз-ўзидан ма`лум бўлади: Конхўр режим қори акамизни ўзига қарши турган катта бир қоя сифатида кўрди ва бу одамни йўк қилсак фаолияти тўхтайди, издошлариям бошсиз қолиб курашдан тўхташади ва сўнгра бемалол халқни соғиб, хоҳлаган номаъқулчилигимизни қилиб яшайверамиз деган мақсад билан у кишига суиқасд уюштирди….\nЭнди қори акамизнинг издошлари сифатида биз нима қилишимиз керек? Нима қилсак устозимизга ҳақиқий издош бўламиз ва қонлари ҳаққини оз бўлсада aдо этган бўламиз? Биз қори акамизнинг курашларини давом эттиришимиз керак деб биламан! Режим биз жим бўлишимизни, зулмни кўриб туриб ҳам соқов шайтон бўлиб туришимизни истаганди. Aгар курашни тухтатсак, қори акамизни йўлларини давом эттирмасак, бунда фақат режимни хурсанд қилган буламиз! Унда режим ўз мақсадига етган бўлади. Бу ҳолда эса қори акамиз ва у кишидек қанчадан қанча режим курбонларининг қонлари беҳуда кетган бўлади.\nШу ўринда қори акамиздан эшитган бир ҳадисни айтмокчиман: Росулуллох (САВ): -“Агар умматимни золимдан қўрқиб “сен золимсан” деб айтолмаётган ҳолда кўрсангизлар, бу умматим ташлаб куйилади”, – деган эканлар (Имом Аҳмад ривояти). Росулуллох (САВ) адолатни энг қоим қилган зот бўлганлар, У кишидан сўнг саҳобалар (РА), тобеинлар, салафлару-халафлар ҳаммалари зулмга қарши курашда етакчи намуна бўлишган. Имом Аъзам, Имом Аҳмад.., барчалари золим халифаларнинг зулмларига ҳеч качон жим туришмаган, доимо адолат тарафда бўлишган, қанча қийноклар бўлса ҳам.\nЗолимни ўз ҳолига ташлаб қўйиб жим туришлик, зулмдан фақат қочиб яшашлик бу мусулмон уммати учун бидъатдир. Шу бидъатни орамизга киритиб душманлар бизни хор қилишди. Зулмга карши туришни тухтатишган кунидан бошлаб мусулмонлар хор бўлишган, золимга қарши курашни бошлаган кунидан бошлаб бу уммат азизликка қайтади. Мусулмонлар ҳатто Умар (РА)дек зотга ҳам, “зулм қилсам нима қиласизлар,” – деганларида, -“биз сизни қилич билан бўлсаям туғрилаб қўямиз”, – дея олишган. Шунда Умар (РА) Аллоҳга ҳамд айтганлар: адолат йўлида ҳеч нарсадан қўрқмайдиган шундай фуқаролари борлигидан.\n“-Аллох сабр берсин, Аллоҳнинг синови……..” , – деган мулоҳазалар билан халқни зулм остига ёрдамсиз ташлаб қўймайлик. Қўлимиздан келганича курашайлик, “-нима ҳам қила оламиз” – деб, Аллоҳнинг ёрдамидан умидсиз бўлмайлик. Балки озгина бўлса ҳам тоқатимизга яраша, имкониятимиздаги бор нарсани қилайлик, токи Роббимиз биздаги фидоийликни кўрсин, ва шу иш асносида дуо килиб Роббимиздан ёрдам сурайлик. Шунда Роббимиз албатта ёрдам беради! Биз қўлимиздан келганини қилиб кўрсатайлик, Аллоҳнинг ваъдаси ҳақдир!